
Imed sünnivad 


Kas imed sünnivad ka tänapäeval? Kristlastena me ikka 
usume, et Jumal teeb imesid, kuigi vahel võib kuulda, kuidas 
mõned kristlased kurdavad, et imesid on vähe. Kuid kui vaa- 
data enese ümber tähelepanelikumalt, võib näha rohkesti 
Jumala imesid. 

Imede hulka kuulub kindlasti see fakt, et metodisti kirik jäi 
Eestis püsima Nõukogude Liidu ajal. Eesti taasiseseisvumine 
oli iseenesest Jumala ime. Pärast taasiseseisvumist on metodisti 
kirikus palju imelisi asju sündinud, olgu see siis uute koguduste 
avamine, uute kirikuhoonete ehitus või suure laagrikompleksi 
omanikuks saamine. Kuid üks imedest on kindlasti ka oma 
teoloogilise kooli avamine. Nõukogude ajal olid koolitusvõi- 
malused äärmiselt piiratud ja EMK kirikujuhid said ainult 
salaja teha mõningaid kursusi juba tegutsevatele ja tulevastele 
töötegijatele. Sel aastal aga tähistab Eesti Metodisti Kiriku 
Teoloogiline Seminar juba oma 25. aastapäeva. Veerand sa- 
jandi jooksul on seminari lõpetanud 235 tudengit, kellest pal- 
jud teenivad vaimulikena eri konfessioonides või kristlike 
töötegijatena erinevates kogudustes ja kristlikes organisat- 
sioonides. Üle 80% Eesti Metodisti Kiriku vaimulikest on semi- 
nari tudengid või juba vilistlased. See, et suhteliselt väike 
konfessioon on suutnud toetajate abiga pakkuda riiklikult 
akrediteeritud teoloogilist kõrgharidust 25 aastat, on Jumala 
arm, õnnistus ja ime. 

Tänu Jumalale Seminari asutajate eest (superintendent 
Olav Pärnamets, rektor Andrus Norak, Wes ja Joy Griffin ja 
teised) ning kõigi õppejõudude ja tööliste eest läbi aegade. Tänu 
Jumalale seminari tänaste töötajate, õpetajate ja juhtide eest: 
rektor dr. Külli Tõniste, dekaan Mark Nelson, prorektor Taavi 
Hollman. Tänu Jumalale eestseisuse ja toetajate eest, kes on 
palju tööd teinud selle nimel, et seminar saaks ikka edasi 
eksisteerida. Palju õnne meie seminarile! Olgu Issanda arm ja 
õnnistus ikka üle EMK Teoloogilise Seminari! Kiitus ja tänu 
meie Issandale! 


SOLI DEO GLORIA! 


ROBERT TŠERENKOV 
superintendent 


Eesti Metodisti Kiriku ajakiri KODUTEEL 
Facebookis aadressil 
http://www.facebook.com/emk.koduteel 
Veebikodus aadressil 
http://www.metodistikirik.ee/koduteel 


Issuu keskkonnas nelja värvilise pdf-ina aadressil 
http://issuu.com/koduteel 


HOIA SILM PEAL! 


Üllas Tankler 


EMK TEOLOOGILINE SEMINAR SAI 25 AASTASEKS 


»Arvan, et me kõik oleme ühel 
nõul, et see seminar on Jumala 
ime.“ Nõnda kirjutas meie kooli 
esimene rektor Andrus Norak 20. 
aprillil 1995. Seminari sünd oli tõe- 
poolest ime. Nõukogude Liidu la- 
gunemise järel ei olnud vajalikke 
ruume, õppejõude, tõlkeaparatuuri, 
ei olnud isegi telefoni. Ometi sai 
seminar rajatud. Jumal oli sütitanud 
ühe idee ja leidusid inimesed, kes 
said sellest ideest sütitatud. Ja see 
tuli põleb edasi tänase päevani. 

Tähistades oma kooli 25. aasta- 
päeva 24. mail 2019, tänasime eri- 
lise medaliga seminari rajajaid: 
EMK Kirikuvalitsust, Wes ja Joy 
Griffinit, Olav Pärnametsa, Eddie 
Foxi, Asbury Teoloogilist Seminari, 
Üllas Tanklerit, Toomas Pajusood ja 
piiskop Hans Växbyt. Nemad süt- 
tisid ja sütitasid teisi. Nad alustasid 
midagi, mis on püsinud veerand sa- 
jandit! 

Pikaajalise teenimise ja seminari 
juhtimise eest pälvisid medali veel: 


a JD 


A algas Mere pst adventkirikus, kus toimus 25 a tagasi seminari ARE 


NS 


piiskop Christian Alsted, eestseisu- 
se liige Mary Ann Smith, EMKTS 
rektor Andrus Norak (postuumse 
tänuavalduse võttis vastu Siiri No- 
rak), rektori kohusetäitja Lii Lilleoja 
ja rektor Meeli Tankler. 

Veel paljud teised väärivad meie 
südamest tulevat tänu! Me hin- 
dame seda, mida te olete teinud, 
teete nüüd ja ka tulevikus semi- 
nari heaks. Nii palju inimesi on 
olnud osa sellest Jumala suurest 
imest, mida me kutsume semi- 
nariks! Paljud olid pidupäeval koos, 
mõned saatsid tervitusi kaugelt, 
mõneni kahjuks me ei jõudnud 
tehnilistel põhjustel ja mõned on 
meie hulgast igavikku lahkunud. 
Teie töö ja panus on hinnatud ja 
Jumal näeb seda. 

Aga Jumal teeb kindlasti mi- 
dagi uut järgmise 25 aasta jooksul. 
See on tema viis. Me ei tule üksnes 
kokku, et meenutada vanu asju, 
vaid me usaldame ja otsime: Ju- 
mal, mida uut sa täna meiega 


teed? Me ei jutusta ainult vanu lu- 
gusid, vaid valmistame ka ennast 
selle uue jaoks, mis Jumalal on ka- 
vas. On sobilik, et sellest aastast on 
meie koolil uus logo, meil on ka uus 
laul: Curt McKee kirjutas semina- 
rile laulu ,We Go“, mis tuletab meile 
meelde meie missiooni — minna 
välja. 

Meeli ja Üllas Tankler esitlesid 
oma homileetika käsiraamatut ,,Sõ- 
nast sõnumiks“. Tegemist on ajaloo- 
lise sündmusega, kuna eelmise 
homileetika õpiku kirjastamisest 
Eesti Metodisti Kirikus on möö- 
dunud üle sajandi. Martin Prikask 
kirjutas oma homileetika käsiraa- 
matu aastal 1914. 

Seminari on 20 aasta jooksul 
lõpetanud 235 vilistlast. Kolmandik 
nendest osalesid aastapäeva vilist- 
laste kokkutulekul. Vilistlased vali- 
sid endi hulgast juhtgrupi, kes moo- 
dustavad vilistlasorganisatsiooni ja 
kelle eesmärk on jõuda sünnipäeva 
aasta jooksul iga vilistlaseni. 

Oleme väga rõõmsad, et mitmed 
inimesed on vastanud meie üleskut- 
sele toetada seminari püsianne- 
tusega. SUUR AITÄH TEILE! 

Palvetame jätkuvalt, et leida 50 
püsitoetajat. Selleks, et seminar ka 
25 aasta pärast oleks heas seisus, 
peame rajama sellele tugeva toetus- 
pinna täna. Töö selle nimel jätkub. 

Palun kaalu sinagi otsust teha 
püsikorraldus ja toetada seminari 
igakuiselt. 

Meie pangarekvisiidid: 


IBAN EE842200221010980782 
Swedbank 

Eesti Metodisti Kirik 

Selgitus: Annetus EMKTS arengu- 
fondi 


Partnerid 

Meil on pikaajaline koostöö Asbury 
Teoloogilise Seminariga. EMKTS 
rajajad Wes ja Joy Griffin on ATS 
vilistlased, Asburyst tulid meie esi- 
mesed külalisõppejõud ja Asburys 
õppisid ka kõik EMKTS rektorid. 
Oleme tänulikud ja andsime ka As- 
bury Seminarile erilise tunnustuse 
koos meie rajajatega. 

Tänujumalateenistusel sai allkir- 
jastatud uus koostööleping ATS-ga. 
Jumal õnnistagu seda koostööd 
jätkuvalt! 

Peale Asbury tervitasid meid 
veel mitmed välispartnerid, kellega 
meil on samuti koostöölepped: 
World Methodist Evangelism jt üle- 
maailmsed metodisti kiriku organi- 
satsioonid. 

Oleme rõõmsad ka Eesti teiste 
teoloogiliste kõrgkoolide ja sõprade 
üle, kes tulid meid õnnitlema. Suur 
tänu ka Raadio 7-le, kes kajastas 
meie sünnipäeva üritust 27. mail 
KIRIKUELU saates, mis andis häs- 
ti edasi selle päeva emotsioone ja 
kus mitmed külalised jagasid oma 
muljeid: 
https://raadio7.ee/podcast/kirikuelu- 
2019-05-27/ 


DR KÜLLI TÕNISTE, 
EMKTS rektor 

Jumalateenistus ja vastuvõtt kirikus. 


Rektor Külli Tõniste intervjueerib piisk 


seee. 


op emeeritus Hans Växbyt. 


Fotod: Üllas Tankler 


SÕNAST SÕNUMIKS, 
et sünniks jutlus, 
mis kõnetab ja kaasa kutsub 


MEELI TANKLER 


Jutlus on iga jumalateenistuse lahutamatu osa ja 
kirikus käivate inimestena oleme ilmselt päris hul- 
galiselt kuulnud igasuguseid jutlusi: kaasahaara- 
vaid, mõtlema innustavaid, tugevaid tundeid 
tekitavaid — aga küllap mõnikord ka igavaid, muud- 
kui üht ja sama kordavaid, lõputult pikki ja mono- 
toonseid. 


Meie mõlema - Üllase ja minu - elus on jutlustamine 
olnud suur kirg! Kui Üllase jutlustajakarjäär algas 
juba päris noore poisina, siis mina avastasin selle kut- 
sumuse enda jaoks palju hiljem. Meil mõlemal on 
olnud ka eesõigus jutlustamist õppida Asbury Teo- 
loogilises Seminaris USAs, oma doktoriprogrammi 
osana. Ja praktikat on nüüdseks juba omajagu. 

Oleme mõlemad veendunud, et heal jutlustajal 
peaksid küll olema teatud loomulikud eeldused, aga 
igaüks meist saab õppida ja areneda ja iseendaga tööd 
teha, et üha paremaks jutlustajaks saada. Üllas on aas- 
taid teoloogilises seminaris jutlustamist õpetanud, ta 
on korraldanud ka mitmeid jutlustamise alaseid 
koolitusi nimega , Jutlustajate jututuba“, aga mingil 
hetkel küpses meis mõte jutlustamise käsiraamatu kir- 
jutamiseks. See mõte on nüüd meie ühise töö viljana 
kaante vahele saanud. 

Ühine raamatu kirjutamise protsess oli meie jaoks 
haarav ja innustav kogemus, kus me mitu kuud ela- 
sime ja hingasime selle raamatu kujunemise rütmis. 
Teemade ja alateemade paika saamine võttis mõne- 
võrra aega. Meie lugemismaterjali virnad kasvasid ko- 
hati päris kõrgeks, sest tahtsime raamatusse koondada 
võimalikult palju nii eesti- kui välismaiste jutlusta- 
mise õpetajate tarkusest. Hommikusöögivestluses oli 
tavaline, et üks meist pakkus välja öösel pähe tulnud 
muutuse teemade järjestuses või mõne uue alateema 
ja me selle üle siis tuliselt arutlesime. Kumbki oma 
töölaua taga oma peatükki kirjutamas, saatsime 
teineteisele e-maile küsimustega: ,, kuidas seda tõl- 
kida?“ või ,,kas see tsitaat võiks siia teemasse sobida?“ 
või ,, kas sa oskad siia mingit head näidet pakkuda?“ 
Lugesime lehekülgede kaupa teineteise kirjutatud 
tekste ja andsime tagasisidet, kas see tundub piisavalt 
arusaadav, loogiline, huvitav, ülevaatlik... Siis istu- 
sime ja arutlesime keeletoimetaja rohkearvuliste 
märkuste ja soovituste juures, kuidas ja kui palju 
parandusi teha, et tekst ikka veel omasena tunduks. 
Ja siis ühel hetkel oli kogu tekst päriselt valmis! 


Homileetika käsiraamatu esitlus EMK Teoloogilise Seminari 
25. aastapäeva tähistamisel. 


Me tõesti usume, et see raamat on ühtaegu huvitav 
ja abistav iga jutlustaja jaoks. Ja me soovime süda- 
meest, et jutlused meie kirikutes muutuksid üha kaasa- 
haaravamateks ja kõnetaksid üha rohkemaid inimesi. 
»Sõnast sõnumiks: Homileetika käsiraamat“ on saa- 
daval Logose raamatupoes (Tallinnas) ja Pauluse raa- 
matupoes (Tartus). 


E 


»Autoritel on õnnestunud koostada käsiraamat, 
milles antakse kokkuvõtlikult ja ladusalt ülevaade 
homileetika olulisematest valdkondadest, alates jut- 
luse ajaloost ja teoloogiast kuni selle ettevalmistamise 
ja ettekandmiseni. Lugemise teeb nauditavaks autorite 
eruditsioon ja jutlustamiskogemus, samuti rohke 
näidete ja tsitaatide kasutamine. Eesti kiriklikku 
maastikku silmas pidades on oluline, et raamat on ka- 
sutatav erinevates kristlikes traditsioonides. ,,Sõnast 
sõnumiks“ on oodatud õppematerjal teoloogiaüliõpi- 
lastele, kuid soovitan seda inspiratsiooni ja uute 
vaatenurkade allikana ka kõigile kogenud jutlusta- 
jatele.“ 
MARKO TIITUS, 
EELK Usuteaduse Instituudi liturgika õppejõud, 
praost 


2E 


»Olen väga rõõmus, et Meeli ja Üllas Tankler on kir- 

jutanud sellise huvitava ja sisuka raamatu jutlustamise 

kohta. Seda raamatut tasub lugeda nii neil, kes alles 

õpivad jutlustamist, kui ka neil, kes seda juba palju 
aastaid teinud on.“ 

ROBERT TŠERENKOV, 

Eesti Metodisti Kiriku superintendent 

EMK TEOLOOGILISE SEMINARI LUGU 


Eesti Vabariigi taastamine 1991. aastal lõi uusi võimalusi ka Eesti Metodisti 
Kiriku jaoks. Juba varem, nõukogude perioodil, oli pastoritel ja kiriku 
töötegijatel soov end teoloogiliselt harida - piiratud võimalustele vaatamata 
peeti seminare ja kuulati loenguid. Nii oli kooli loomine loogiline jätk 
eelnenule, mille eesmärk oli jätkata töötegijate ettevalmistamisega koguduse- 


töö erinevate valdkondade jaoks. 


Pidades silmas metodisti kiriku 
väiksust, võrreldes näiteks luterlas- 
te või baptistidega, oli oma teoloo- 
gilise kooli asutamise mõte hull- 
julge. Ei olnud ju majanduslik olu- 
kordki riigis sel ajal kõige parem. 
Kuid välistest olukordadest hooli- 
mata sai ammune unistus ,päris 
oma“ koolist 1994. aastal tõeks. 
Kahtlusteta oli see Jumala ime ja 
tegu. Et meie kirikul kooli rajamise 
oskustest nappis, saatis World 
Methodist Evangelism meile appi 
Wes ja Joy Griffini. Nii nende kui 
Olav Pärnametsa ja Eddie Foxi 
panust seminari rajamisel on raske 
ülehinnata. 

EMKTS kujundas oma õppe- 
kava viisil, mis arvestas muuhulgas 
eesti kõrgharidusele esitatud nõud- 
mistega selleks, et taotleda riiklikku 
akrediteerimist ja saada nii tunnus- 
tatud rakenduslikuks erakõrgkoo- 
liks. See tähendab, et riiklikult tun- 
nustatud diplomi saamiseks tuli 
läbida nelja-aastane päevane õpe ja 
koguda nõutud ainepunktide sum- 
ma (240 EAP), lisaks kirjutada 
lõputöö. Kuid juba algusest pakuti 
võimalust piirduda ka aastase prak- 
tilise teoloogia põhikursusega. 

1998. aasta kevadel sai EMK 
Teoloogilisest Seminarist riiklikult 
akrediteeritud rakenduslik era- 
kõrgkool — üks neljast teoloogilist 
haridust pakkuvast kõrgkoolist 
Eestis (Tartu Ülikool, baptistide 
Kõrgem Usuteaduslik Seminar ja 
luterlaste Usuteaduse Instituut. Ni- 
metatud koolidega on aastate jook- 
sul peetud sidet nii ühiskoolituste 
näol kui ka jagatud kogemusi õppe- 
jõudude = vahetusega). = Alates 
2012/2013 õppeaastast läks semi- 

nar üle sessioonõppele (tsükliõpe) 
ja kolmeaastasele õppekavale, järgi- 
des üldist hariduspoliitikat Eestis. 
Kuid selle kõrval on täna seminaris 
võimalik õppida täisajaliselt moo- 
dulõppes, aga huvilistel ei ole kee- 
latud ka registreeruda, et võtta 
üksikuid huvipakkuvaid aineid va- 
bakuulajana ja süvendada selliselt 
oma teadmisi teoloogiast. Aeg-ajalt 
pakub seminar täiendkoolitusi ka 
koguduse pastoritele ja juhtidele. 
Kui EMKTS-i õppekava sarna- 
nes suures osas teiste Eestis tegut- 
sevate teoloogiliste koolide õppe- 
kavadega, siis meie seminari eri- 
päraks on algusest peale olnud 
õppetöö kolmes keeles — eesti, vene 
ja inglise. Võimalus õppida erine- 
vates keeltes on loonud seminaris 
rahvusvahelise ja oikumeenilise 
õpikeskkonna. EMKTS-s on õppi- 
nud ja õpib üliõpilasi Venemaalt, 
Ukrainast, Soomest, Rootsist, Lä- 


Eddie Fox 


tist, Leedust, Rumeeniast, USAst; 
eesti hõimurahvaste hulgast võib 
nimetada komisid ja udmurte. Vii- 
mastel aastatel õpib siin mitmeid 
üliõpilasi Ghanast, üks Nigeeriast 
pärit vilistlane õpib edasi Tartu 
Ülikoolis. 

Seminari avatusest annab tun- 
nistust tõsiasi, et siia on tulnud õp- 
pima ja õpivad tänaseni inimesed 
erinevatest konfessioonidest nagu 
baptistid, luterlased, adventistid, 
õigeusklikud, nelipühilased ja va- 
bakoguduste liikmed. Rahvusvahe- 
line ja konfessioonide-ülene on 
olnud ka seminaris loenguid pida- 
nud/pidavate õppejõudude kaader. 

Eesti Kirikute Nõukogu on 
EMKTS-i panust oikumeeniasse 
kahel korral tunnustanud aasta- 
preemiaga, öeldes 2005. aastal: 
»EMKTS on kehastanud Kiriku kui 


UMC News 


Foto: Üllas Tankler 


Joy ja Wes Griffin, esimesed õppejõud avatud seminaris 


Kristuse ihu ühtsust selle mitmeke- 
sisuses“; ja 2007. aastal: , EMKTS 
on aidanud kaasa erinevate rahvus- 
te ja kultuurikogukondade koos- 
tööle ja lõimumisele.“ 

Seminari esimene sessioon toi- 
mus kiriku laagrikeskuses Aa ran- 
nas augustikuus, septembris jätkati 
aga juba Tallinnas, kiriku keskuses 
Apteegi tänaval. Sealsed olud olid 
küll kitsad, kuid vaatamata sellele 
meenutavad Apteegi tänava majas 
õppinud tudengid seda aega soo- 
juse ja tänutundega. Üliõpilaste ja 
õppejõudude omavaheline osadus 
oli hindamatuks toeks nii õpingu- 
tele kui vaimulikule kasvamisele. 

Kuna 1994. a kevadel oli Asbury 
Teoloogilise Seminari magistri- 
kraadiga lõpetanud Andrus Norak 


(varem Tartu metodisti koguduse 
pastor), siis sai temast ka kooli esi- 
mene rektor. Dekaaniks nimetati 
Wes Griffin USAst, prodekaaniks 
Kersti Raudsepp, kes oli samuti äsja 
lõpetanud teoloogilised õpingud ja 
omandanud magistrikraadi Aust- 
rias. Täiskoormusega õppejõudu- 
dena andsid loenguid Wes ja Joy 
Griffin, Andrus Norak, Margit 
Sepp, Kersti Raudsepp ja Mark Nel- 
son; igal aastal külalisõppejõuna 
üliõpilaste poolt eriliselt armas- 
tatud Jack Killian USAst jpt. Pärast 
Wes ja Joy Griffini tagasipöördu- 
mist USAsse täitis dekaanikohus- 
tusi mõnda aega Kersti Raudsepp, 
sealt edasi aga Lii Lilleoja. 

1999. aasta jaanuaris kolis se- 
minar uutesse, avaratesse ja kõigi 


tehniliste võimalustega ruumidesse 
vastvalminud metodisti kirikus 
Narva mnt 51. 

Et seminari esimene rektor 
Andrus Norak kutsuti igavikku 
2011 aastal, siis võttis kooli juhti- 
mise enda kanda - lisaks dekaani- 
kohustustele — Lii Lilleoja. Kuid 
tema soov pühenduda täielikult 
oma õpitud erialale haridustea- 
dustes tingis uue rektori valimise. 
Selleks sai Meeli Tankler (kuni aas- 
tani 2018), 2010.—2014. aastani kor- 
raldas õppetööd aga dekaan Anne 
Saluraid. Täna jätkavad neis ame- 
teis Külli Tõniste rektorina ja Mark 
Nelson dekaanina. 

Esimene lend oli ja jääb semi- 
nari ajaloos eriliseks, sest üliõpi- 
laskond koosnes peamiselt neist, 
kes juba aastaid ja aastakümneid 
olid kogudusi teeninud. Õppetöö 
kõrval lasusid enamikul neist ka 
kohustused pere ja ajaliku töö ees. 
Suur hulk väga heade tulemustega 
— cum laude — lõpetajaid oli aga 
tunnistuseks õppima tulnute tõsi- 
sest huvist ja pühendumisest õpin- 
gutele. Nälg teadmiste järele ja soov 
kasvada ka vaimselt oli ilmne. 

Kahekümne lennu 235-st lõpe- 
tanust on suur osa läinud edasi 
õppima nii eesti kui euroopa ja 
ameerika kõrgkoolidesse teadmiste 
täiendamiseks, et veelgi paremini 
täita Jumala kutset, olgu kogu- 
dustes või ühiskonnas laiemalt. Nii 
võibki vilistlaste hulgas leida kõige 
enam koguduste pastoreid, kapla- 
neid kaitseväes, vanglates ja hoole- 
kandeasutustes, misjonäre ja õppe- 
jõude. Paljud on leidnud oma kut- 
sumuse pühapäevakooliõpetaja- 
tena, piibliõpetajatena, koguduste 
ajakirjade kaastöölistena, sotsiaal- 
valdkonnas kirikus ja ühiskonnas, 
äris ja majanduses. 

25 aastat EMKTS-i on kandnud 
head vilja ja olnud seeläbi kiituseks 
Issandale. 

»Niisiis, mu armsad vennad, 
olge kindlad, kõigutamatud ning 
ikka innukad Issanda töös, teades, 
et teie vaevanägemine Issandas ei 
ole tühine“ (1Kr 15:58). 


Koostanud ANNE SALURAID, 
Tallinna kogudus 

Nu AVAUU 


Meie sõbrad: Dr Thomas Harrison 


Mida tahaksite jagada oma elu ja 
teenimistöö kohta? 

Olen olnud Ühinenud Metodisti 
Kiriku pastor kokku 40 aastat, vii- 
mased 26 aastat olen teeninud 
kogudust Tulsas, Oklahoma osarii- 
gis. Igal pühapäeval osaleb meie 
teenistustel umbes 2700 inimest, 
lisaks jälgib meid paarsada inimest 
veebi vahendusel. Meil on eriline 
sõprussuhe metodistidega Eestis. 


Kuidas tekkis kontakt Eestiga ja 
mis on seda pikka aega alal hoid- 
nud? 

Minu esimene külaskäik Eestisse 
toimus aastal 1994. Reisisin too- 
kord koos abikaasaga, vanim meie 
kolmest lapsest on samuti Eestis 
käinud. Meile avaldas suurt muljet 
teie usukindlus nõukogude perioo- 
dil ning muidugi laulev revolut- 
sioon. Oleme kontaktis ka vene- 
keelsete metodistidega ja me imet- 
leme teie omavahelist koostööd. 


Milline on olnud Teie ja Asbury 
koguduse koostöö metodisti kiri- 
kuga Eestis? 

Alates aastast 1994 olen käinud 
Eestis veel 15 korda, et teenida 

EMK Teoloogilise Seminari eest- 
seisuse liikmena. Püüame omalt 
poolt seminari tegevust toetada. 
Aastaks 2018 oli meil kokku 235 
lõpetanut, kes teenivad eri paigus ja 
keeltes. Seminari eesmärgiks on 
õpetada tulevastele juhtidele, mida 
tähendab olla Kristuse järgija ja 
kuidas aidata teistel kristlaseks 
saada. Meie usul peab olema tugev 
alus ja seepärast on teoloogiline 
haridus oluline. 


Kuidas näete tulevikus koostööd 
kiriku ja seminariga? 

Meie kogudus on olnud kursis se- 
minari arenguga algusest peale ja 
meil on rõõm osaleda selles olulises 
misjonis, mis aitab muuta maailma 
paremaks Jeesuse Kristuse armas- 
tuse läbi. Meie kogudus on saatnud 
aastate jooksul Eestisse palju grup- 
pe, et aidata erinevates valdkon- 
dades. Meie toetusel osteti kuna- 
gine nõukogude laagripaik, mida 
tuntakse Giideoni laagri all. See on 
aktiivses kasutuses. Meil on tuge- 
vad sõprussuhted ka Pärnu kogu- 
dusega, kus on samuti käinud abiks 
mitmed grupid. 2017. aastal külas- 
tasin lisraeli ja kohtasin Golani 


kõrgustikel ÜRO rahukaitsjat, kes 
kandis käisel Eesti värvides emb- 
leemi. Selgus, et ta oli pärit Pärnust 
ja tundis kohalikku metodisti pas- 
torit. Tõepoolest, maailm on väike! 

Meie koguduses on teismeline 
tütarlaps Isley, kes armastab väga 
Eestit. Ta käis siin aastaid tagasi 
koos vanematega ja tahaks nüüd 
väga tagasi tulla. Et reisiraha kokku 
saada, otsustas ta luua sihtotstar- 
belise fondi ning hakata müüma 
postkaarte sünnipäevadeks ja tänu- 
avaldusteks. See osutus nii tulusaks 
ettevõtmiseks, et raha kogunes ko- 
guni kolme inimese reisikulude 
katmiseks. Ta on Eestist vaimus- 
tuses. 

Ma ei oska eesti keelt, kuid 
mõistan headuse ja sõpruse ole- 
must. Eesti metodistid on minu 
sõbrad, ma olen väga tänulik või- 
maluse eest anda oma väike panus 
nende ellu. 


Küsitles KÜLLI TÕNISTE, 
EMK Teoloogilise Seminari rektor 


Rääkige oma akadeemilisest ja 
vaimulikust taustast. 
Kasvasin kristlikus peres Knox- 
ville's, Tennessee osariigis. Otsus- 
tasin järgida Kristust 1972. aastal, 
15-aastaselt. Aasta hiljem tundsin 
kutset vaimulikutööle. Lõpetasin 
Asbury teoloogilise seminari ja 
Drew ülikooli ning sain ordinat- 
siooni Ühinenud Metodisti Kirikus. 
Olen olnud 39 aastat abielus 
Vickiga, kes on terapeut. Meil on 2 
täiskasvanud last, Erin ja Will. 
Olen teeninud mitmeid kogu- 
dusi, alates 2018. aastast on selleks 
First Broad Street UMC Kingspor- 
tis. Minu jaoks on olnud tähtis ko- 
guduste koostöö ning olen loonud 
partnerluse USA kirikute ning 
metodisti kirikutega Slovakkias, 
Tšehhimaal, Albaanias ja Ungaris. 
Lisaks olen juhtinud misjonipro- 
jekte ning viinud gruppe Euroo- 
passe, Aafrikasse, Kariibidele, 
Kesk- ja Lõuna-Ameerikasse. Ala- 
tes aastast 1998 olen EMKTS-i eest- 
seisuse liige. 


Kuidas sai alguse koostöö Eestiga? 
Koostöö Eesti Metodisti Kirikuga 
sai alguse aastal 1996 pärast Olav 


AS 


Meie sõbrad: Dr. Randy Frye 


Pärnametsa külaskäiku minu ko- 
gudusse. Kuulnud Eesti kristlaste 
elust nõukogude ajal, otsustasime 
tulla grupiga Tallinna, et arutada 
võimalusi abistamiseks. Otsusta- 
sime osaleda Balti Misjonikeskuse, 
Giideoni laagri ja seminari ülesehi- 
tamisel. Nii sai alguse minu armas- 
tus Eesti vastu. 


Mida tahaksite jagada seoses tee- 
nimisega seminari eestseisuses? 
Eestseisuse liikmena olen tegele- 
nud mitmel pool rahaliste vahen- 
dite leidmisega seminarile, kasuta- 
des selleks loodud videot. Kogu- 
dused, kus varem teenisin, jätkavad 
endiselt seminari toetamist. Aastal 
1999 õpetasin seminari üliõpilas- 
tele juhtimist ning olen jutlustanud 
lõpuaktustel. 

Minu arvates on seminari pea- 
mised saavutused alljärgnevas: 

» Kuigi juhtkonnas on olnud palju 
muudatusi, on seminari visioon 
ja missioon jäänud samaks, mil- 
leks on kristlike juhtide koolitus 
Baltikumis ja kaugemal. 

« Huvi seminaris õppimise vastu 
on tekkinud paljudes maailma 
paikades. 


INTERVJUU 


» Seminari lõpetanud on ühis- 
konda mõjutamas pastorite, 
kaplanite, koolitajate ja kiriku- 
juhtide näol. 

» Edukas misjonitegevus hantide 
keskel Siberis. 

» Paindlik tunniplaan, mis 
muudab õppimise lihtsamaks. 

» Senini edukas akrediteerimise 
läbimine. 


Mida sooviksite tulevikku silmas 
pidades? 

Kasutasin 1998. aasta lõpuaktuse 
jutluse aluseks kirjakohta Ef 3:20: 
»Aga Jumalale, kes meis tegutseva 
väega võib korda saata palju roh- 
kem, kui oskame paluda või isegi 
mõelda, temale olgu kirkus kogu- 
duses ja Kristuses Jeesuses igavesest 
ajast igavesti kõigi sugupõlvedeni!“ 
Olen viimase 25 aasta jooksul näi- 
nud seda korduvalt teostumas. See, 
mis Apteegi tänaval alguse sai, on 
uskumatul kombel kasvanud. Ju- 
mal on olnud ustav ja ma loodan 
näha, mida Ta teeb järgmise 25 
aasta jooksul. 

Tänu olgu Jumalale! 


Küsitles KÜLLI TÕNISTE, 
EMK Teoloogilise Seminari rektor 

Fotod: Toomas Pajusoo kogust 


TOOMAS PAJUSOO 


Kristlike töötegijate ettevalmistamine 
Eesti Metodisti Kirikus 


»Tuletage meelde endisi asju ...“ (Jesaja 46:9) 


Seoses Eesti Metodisti Kiriku Teoloogilise Seminari 25. aastapäevaga annan 
lühiülevaate kristlike töötegijate ettevalmistamisest Eesti Metodisti Kirikus 
alates 20. sajandi algusest kuni tänapäevani. 


1. Metodisti vaimulike ettevalmis- 
tus Soomes 20. sajandi alguses 

Meie kiriku esimene eestlasest su- 
perintendent Martin Prikask sai 
teoloogilise väljaõppe Soome aasta- 
konverentside käigus, kuhu ta kuu- 
lus Vene misjoni asutajaliikmena 
alates 1911. aastast. 1916. aastal 
Ekenäsis (soome keeles Tammi- 
saari) toimunud Soome aastakon- 
verentsi protokollist näeme, et Pri- 
kask on 1915. aastal arvatud kon- 
verentsi täisliikmeks, on Vene mis- 
jonis sooritanud ettenähtud eksa- 
mid (protokolli $26 alusel), esitatud 
vanema ordinatsiooniks ning mää- 
ratud teenima Arensburgi (Kures- 
saare) piirkonda!. Esimese maa- 


Helsingi Teoloogilise Seminari esimene 
rektor Jonas Wilhelm Häggman. 

ilmasõja tõttu ei saanud Prikask 
Soome aastakonverentsil osaleda 
ning ordinatsioon jäi tol korral saa- 
mata. See toimus hiljem piiskop 
John L. Nuelseni poolt Tallinnas 17. 
augustil 1919, mida tõestab piis- 
kopi poolt välja antud ordinat- 
sioonitunnistus.? Seega oli Prikask 
esimene metodistist eestlane, kes 
omandas Soomes teoloogilise ha- 
riduse. Sellele aitas kaasa 1907. 
aastal Helsingisse siirdunud Meto- 
disti Teoloogiline Seminar, mis 
rajati 1. oktoobril 1897 Tamperes, 
ja mille rektoriks oli aastail 
1897—1934 Jonas Wilhelm Hägg- 
man.». 

1929. aastal siirduti praegusesse 


Fotol Helsingi soomekeelse koguduse misjonimaja Fredrikintoril, kus aastail 


Helsingi misjonimajja (Punavuo- 
renkatu 2), mille A-trepikoja ukse 
kohale on graveeritud sõnad: 
»Metodisti Teoloogiline Seminar“. 

Martin Prikask ei olnud ainus 
eestlasest seminarist Helsingis. 
Aastail 1932—1933 õppis Helsingi 
Teoloogilises Seminaris Eduard 
Kurg, kes pidi aga seoses kaitseväe 
teenistusega õpingud katkestama. 
Kahjuks edasised andmed tema 
õpingute kohta puuduvad. Sama 
aasta 6.—10. septembril toimunud 
Balti ja Slaavi aastakonverentsil 
Tallinnas leiti vaatamata ainelisele 
kitsikusele võimalus saata vend 
Aleksei Poobus õppima Helsingi 
metodisti seminari. Tema õppimist 
toetasid peale misjonikassa veel 
mitmete koguduste liikmed oma 
algatusel.+ Poobus teenis metodisti 
kogudusi Narvas (1933-1936) ja 
Viljandis (1939—1940), vahepealsel 
ajal aga jätkas õpinguid Maini- 


1907—1928 asus Metodisti Teoloogiline Seminar. 


äärses Frankfurdis° ja teenis see- 
järel Tartus (1942—1944). 


2. Vaimulike koolitus Saksamaal 
Maini-äärses Frankfurdis Eesti 
Vabariigi ajal 

Piiskoplik Metodisti Kirik alustas 
oma tööd Saksamaal 1849. aastal. 
Neli aastat hiljem asutati Bremenis 
Teoloogiline Seminar ja osteti väike 
maja. 1867 ehitati uus maja Maini- 
äärses Frankfurdis, kus tööd jätkati 
aastani 1914. Kui vana maja jäi kit- 
saks, otsustasid kolm konverentsi 
Saksamaalt ja Šveitsist ehitada uue 
hoone. Fotol olev seminarihoone 
pidi saama pühitsetud augustis 
1914, kuid Esimese maailmasõja 
puhkemise tõttu jäi see ära. Pea- 
aegu kõik üliõpilased pidid liituma 
sõjaväega. Seminari kasutati haigla- 
na kuni 1918. aastani. Pärast sõda 
avati seminar 20 üliõpilasega, 1921. 
aastal oli üliõpilasi juba 46. 1922. 
kooliaasta algas 75 üliõpilasega 
Saksamaalt, Šveitsist, Austriast, 
Ungarist, Balti riikidest, Venemaalt, 
Jugoslaaviast ja Bulgaariast." 

1921. aastal läksid esimesed 
seitse õppurit Balti riikidest Maini- 
äärse Frankfurdi Teoloogilisse Se- 
minari (Ginnheimerlandstrafe 180), 


Seminarihoone Saksamaal, mis puhkenud m 


kasutusel haiglana 


nende seas esimese eestlasena Jaan 
Puskay (1921—1923).7 Kui meie 
endine EMK superintendent ja 
kauaaegne Tallinna koguduse pas- 
tor Aleksander Kuum sai noore 
mehena Jumalalt kutse asuda täis- 
ajalisele Jumala riigi tööle, tegi dr 
George A. Simons talle ettepaneku 
minna õppima metodisti teoloogi- 
lisse seminari Maini-äärses Frank- 
furdis. Vend Kuum võttis ettepane- 
ku rõõmuga vastu ja õppis seal kaks 
aastat (1922—1924). Ametlik otsus 
õppima minekuks tehti Riia aas- 


aailmasõja tõttu jäi pühitsemata ja oli 


takonverentsil, mis toimus 26.-31. 
juulil 1922. Koos Aleksander Kuu- 
maga otsustas aastakonverents 
saata edaspidiseks vaimulikuks 
tööks end täiendama järgmised 
vennad: Voldemar Ojasson, Alfred 
Tõns ja Adolf Bergmann. 19. au- 
gustil alustasid nad laevaga reisi 
Saksamaale ning järgmise laevaga 
sõitis neile järele ka Martin Krü- 
ger.” Frankfurdi seminari on lõ- 
petanud ka Ferdinand Tombo ja 
veel mõned vennad (kahjuks täp- 
sed andmed puuduvad). 


Meie seminaristid 12. detsembril 1922 (vt fotol vasakult paremale): Aleksander Kuum, Jaan Puskay, Martin Krüger (hiljem Kuigre), 
Alfred Tõns ja Voldemar Ojasson (hiljem Valdo Ojassoo). 

3. Vaimulike väljaõpe Riia vaimu- 
likus seminaris 
Eesti Vabariigi ajal said mitmed 
metodisti jutlustajad väljaõppe Riia 
vaimulikus seminaris. 1922. aastal 
osteti seminari jaoks soodsa hin- 
naga maja aadressil Elisabeti tn 15 
(läti keeles: Elisabets iela), kus alus- 
tati 1923. aasta sügisel tööd hoone 
neljandal korrusel. 1924. aastal sai 
sellest uhkest häärberist Balti ja Slaa- 
vi Misjonikonverentsi peakorter. 

Esimese korruse kirikusaalis 
toimusid Ameerika Piiskopliku 
Metodisti Kiriku jumalateenistused 
neljas keeles igal pühapäeval, sa- 
muti nädala sees.” Superintendent 
George A. Simons elas teisel kor- 
rusel, ülejäänud õppejõud — Balti ja 
Venemaa Lastekodude juhataja 
John Witt, Venemaa ringkonna su- 
perintendent Hjalmar Salmi ja dr 
Vladimir Rafalovsky — kolmandal 
korrusel. 1925. aastal õppis semi- 
naris kaheksa seminaristi: Philipp 
Gildemann, Eduard Valdmann, 
Alfred Bergmann, Edgar Rumba, 
Aleksander Roerich, Adolf Freiberg 
ja Woldemar Plawinsky. '° 

Lisaks eelpoolt toodud õppimis- 
võimalustele Eesti iseseisvusajal 
lõpetas pastor Priit Tamme isa Eu- 
gen Tamm, kes oli aastail 1956—1962 
Paide metodisti pastor, Petseri 
kloostris tegutsenud õigeusu kiriku 

Maini-äärse Frankfurdi 
Teoloogilise Seminari 
Martini Misjoni Instituudi 
teaduskonda kuulusid 
tollal (vt fotol vasakult 
paremale): dr H.L.E. 
Luering, prof Theophil 
Spörri, dr F. H. Otto Melle, 
president; dr Paulus 
Scharpff (seisab) ja 
prof J. W. E. Sommer. 


Riia vaimulik seminar 


vaimuliku seminari. Ainuke aka- 
deemilise kraadiga mees Eesti ise- 
seisvumise perioodist oli Johannes 
Karlson, kes 1926. aastal pärast 


Tartu koguduse teenimist siirdus 
USAsse õppima ja omandas seal 
teoloogiadoktori kraadi. 

Jätkub järgmises numbris 


* Metodist-Episkopal-Kyrkans i Finland Ärsbok 1916. Utgifven enligt konferensens beslut af Karl Hurtig. 
Borgä 1916, Borgä Boktryckeri, 4, 8, 10. 

? Certificate of Ordination. Bro. Martin Prikask, Reval, Estonia. August 17, 1919. 

3 ,Häggmanin perintö“ — eli ole uskollinen kuolemaan asti. — Rauhan Sanomia. Suomen Metodistikirkon 
julkaisu nro 11 marraskuu 1997, 12. 

* Balti ja Slaavi aastakonverents Tallinnas. — Kristlik Kaitsja, nr 10, oktoober 1933, 142. 

5 Kiri Frankfurdist. A. Poobus. — Kristlik Kaitsja, nr 11, november 1938, 138. 

“ Journal of the European Central Conference of the Methodist Episcopal Church, The Second Session Held 
in the Methodist Theological Seminary Frankfurt-am-Main, Germany. August 30 to September 3, 1922, 32. 
7,, Aastakonverents Riias.“ — Kristlik Kaitsja, nr 7, heinakuu 1922, 138. 

8 ,,Uued tööjõud.“ — Kristlik Kaitsja, nr 7, heinakuu 1922, 136. 

? Methodism in Russia. Latvia, Lithuania and Estonia. — A Ouartely Bulletin Published at Riga, Latvia. 
April, May, June 1924, 14. 

10,,Riia vaimuliku seminari õpetajate koosseis ja seminaristid“ — Kristlik Kaitsja nr 5, maikuu 1925, 1. 


Tunnistus 


Esmalt ma tänan oma Jumalat Jeesuse Kristuse läbi teie kõikide pärast, 


sest teie usust räägitakse kogu maailmas. (Roomlastele 1:8) 


asvasin üles usklikus peres 

Ukrainas. Meie kodus va- 

litses armastus ja üksmeel, 
kuid ohtu nõukogude võimu poolt 
tajusin juba varases lapsepõlves. 
Meie koolis õppis mitmeid uskli- 
kest peredest pärit lapsi, keda ha- 
kati õpetajate poolt taga kiusama. 
Alati alandati hindeid, kuigi me 
kõik õppisime hoolega. 

Meid peeti teise sordi inimes- 
teks. Eriti ilmnes see eksamite ajal. 
Ebaõiglaselt madalad hinded võtsid 
mitmel ära motivatsiooni hästi õp- 
pida. Meid naeruvääristasid ka tei- 
sed õpilased, kuid kõigele vaata- 
mata meeldis mulle õppida. Eriti 
huvitas mind kirjandus ja luule- 
tuste deklameerimine. 

Kui algas komsomoliorganisat- 
siooni värbamise kampaania, muu- 
tus olukord eriti teravaks. Meid 
suleti klassiruumi ja jagati avaldu- 
sed, millele pidime alla kirjutama. 
Meid oli kokku kaheksa õpilast, 
keda hoiatati, et enne meid koju ei 


lasta, kui oleme komsomoli astu- 
nud. Olime hirmunud, kuid ei 
lasknud seda välja paista. Õpetaja 
karjus ja peksis kaardikepiga vastu 
lauda, meie istusime vaikselt ja pal- 
vetasime. Keegi meist alla ei and- 
nud ja mitme tunni pärast lubati 
meid viimaks koju. 

Kust me võtsime lastena jõu ja 
julguse oma usu eest seista? Eel- 
kõige olid meil kodus head eesku- 
jud — vanemad ja vanavanemad. 
Mäletan oma vanaema palveid 
varastel hommikutundidel. Ta ei 
unustanud kunagi meid Jumala ette 
kandmast. See andis meile hinge- 
jõu. 

Pärast keskkooli püüdsin kaks 
korda ülikooli astuda. Tegin sisse- 
astumiseksamid edukalt ära, kuid 
mõlemal korral kustutati mind 
hiljem nimekirjast, kuna ma pol- 
nud kommunistlik noor. 

Möödusid aastad ja kord linnas 
koos õega jalutades kohtasime toda 
kunagist õpetajat, kes meid kõige 


INT SSUSS 


enam alandas. See kunagine veen- 
dunud kommunist pöördus meie 
poole sõnadega: , Olen valmis teie 
ees põlvitama, et teilt andestust 
paluda! Kui te täna koolis käiksite, 
vääriksite kindlasti kuldmedalit. 
Ma imetlesin alati teie suurt julgust, 
millega oma usu eest seisite. Ma 
tunnen nüüd häbi.” Varsti pärast 
seda kohtumist lahkus ta siit ilmast. 

See kohtumine aitas meil mõis- 
ta, millise olulise tunnistuse saime 
anda Jumala armu ja kaitse kaudu. 
Vahest sai ka sellele kahetsevale 
õpetajale osaks Jumala andestus. 

Olime õega väga üllatunud ning 
Jumalale tänulikud selle kohtumise 
eest. Üksnes Jumala arm andis 
meile nooruses jõu usus kindlaks 
jääda. 


MARIA 
(Ukraina, autor toimetusele teada) 

Fotod: Wikipedia 


SUUR NÄDAL 


Suur Nädal — nädal, mil järgime Õnnistegijat Tema 
viimastel päevadel enne kannatamist ja surma ning 
mille lõpul jälgime hinge kinni pidades Tema risti- 
heitlust, oodates kõigest südamest Tema aulist võitu 
ja surnuist üles tõusmist. 


Suure Nädala juhatab sisse Palmipuudepüha. 
Palmipuudepüha, mil meenutame Jeesuse saabumist 
Jeruusalemma Rahukuningana (Jh 12:12-15). Algas 
viimane nädal tema maises missioonis — lunastada 
inimkond patuorjusest ja tuua päästevõimalus igale 
inimesele. 


Kristuse kannatusnädala esmaspäeval leiab aset 
templi puhastamine — Jeesus ajab palvepaigaks ette- 
nähtud templi eesõuest välja kaubitsejad. Luuka 
evangeeliumist loeme 19:45-4. 


Suure ehk Vaikse Nädala kolmapäeval Jeesus õpetab 
rahvast ning Teda salvitakse kallihinnalise salviga. 
Samal ajal peavad ülempreestrid nõu, kuidas Jeesust 
kõrvaldada ning Juudas otsustab oma Õpetaja reeta 
30 hõbeseekli eest (Mt 26:1-16). 


Suure Neljapäeva õhtul on Jeesus ülemises toas Je- 
ruusalemmas ja sööb seal viimast korda ühes oma 
õpilastega paasat ning seab Pühaõhtusöömaaja 
mälestuseks oma lunastavast ohvrisurmast (Mt 26:20, 
26-29). Pärast seda läheb ta palvetama Ketsemani 
aeda, kus ta vangistatakse (Mt 26:36-46). 

Suur Reede. Kristuse kannatusnädala sündmuste kul- 
minatsiooniks on Jumala Poja Jeesuse Kristuse lunas- 
tussurm ristil. Jeesus võttis süütuna kogu inimkonna 
patusüü ja karistuse enese kanda, vabastades meid 
patuorjusest (Mt 27:33-43). 


Vaikne Laupäev — Jeesuse elutu keha on kaljuhauda 
asetatud ja kiviratas hauakoopasuu ette veeretatud. 
Tema õpilased ja lähedased leinavad. Sõdurid pan- 
nakse Jeesuse hauda valvama (Mt 27:62-66). 


Vaikne Laupäev on vaikne ootuse päev. Päeva mõte 
on meenutada Jeesuse viibimist hauas ja surmavallas. 
Oma surma ja ülestõusmisega võitis Kristus surma 
võimu ja vabastas need, kes loodavad tema peale. 
Päikeseloojanguga algas Kristuse Ülestõusmise püha 
eelõhtu. 


Pühapäeva koidikul tõttasid naised Jeesuse haua- 
kambri juurde. Issanda ingel oli nende muret enne- 
tanud ja raske kivi ukse eest ära veeretanud. Kristus 
on surnuist üles tõusnud - tee igavesse ellu on avatud! 
Meiegi saame sellest osa, kui kuuleme tema kutset ja 
asume teda järgima (Mt 28:1-10). 


Jeesus ütleb: ,, Ma olin surnud, ning ennäe, ma elan 
igavesest ajast igavesti ning minu käes on surma ja 
surmavalla võtmed“ (Ilm 1:18). 


Taevaminemispüha tähistatakse 40 päe- 
va pärast Kristuse surnuist ülestõusmist 
ja 10 päeva enne nelipüha (tänavu 30. 
mail). 40 päeva vältel ilmus Jeesus oma 
õpilastele ja siis võeti ta nende nähes üles 
taevasse. Just oma taevaminemises — as- 
tumises jumalikku kirkusesse — viis Kris- 
tus lõpule meie lunastamise patust ja 
surmast. Ta pöördus tagasi oma taevase 
Isa juurde kuninglikku ausse, rajades 
nõnda pääsetee igavikku kõigile oma 
järgijaile (Jh 12:32). 


Nelipüha on Kristuse Kiriku sünnipäev, 
mil Jumal kinkis paljudele korraga Püha 
Vaimu anni. Apostel Peetrus jutlustas 
Vaimu väes, tema üleskutsele meelt pa- 
randada vastas sel päeval umbes kolm 
tuhat inimest, kes lasid endid ka ristida. 
Nii sündis algristikogudus. See toimus 50 
päeva pärast Jeesuse Kristuse ülestõus- 
mist surnuist. Liikuva pühana tähista- 
takse nelipüha tänavu 9. juunil. 


Kolmainupüha peetakse 1. pühapäeval 
pärast Nelipüha — sel aastal 16. juunil. 
See päev on eriliselt pühendatud pühale 
Kolmainsusele (ladina keeles Trinitatis). 
Kolmainu Jumal tähendab üht Jumalat, 
kes on samaaegselt kolm erinevat isikut. 
Athanasiose usutunnistuses öeldakse: 
»Me austame üht ainsat Jumalat kolmain- 
suses ja kolmainsust ühtsuses, ning ei 
muuda ähmaseks nende isikuid ega la- 
huta nende ühtset olemust.“ Iirimaa mis- 
jonär püha Patrick seletas keltidele kolm- 
ainsust ristikheina lehe abil, kus on kolm 
erinevat leheharu, kuid on samas üks ter- 
viklik leht. Veel on seletuseks võetud vesi, 
mille valem on H,0, kuid mis võib olla 
nii tahke, vedel kui ka aur. Kolmainsuse 
isikuid on eristatud ka nende tegude abil: 
Isa — Looja, Poeg — Lunastaja, Püha Vaim 
- Pühitseja. Seejuures aga rõhutatakse 
siiski, et kõik isikud toimivad koos. 


24. juuni on Ristija Johannese sünni- 
püha. Vana Testamendi ajastu viimase ja 
Uue Testamendi esimese prohvetina oli 
tema rolliks valmistada teed Lunastaja 
tulekuks. Otsekui teeviit, seisis ta kahe 
ajastu piiril, osutades Jeesusele — , Vaata, 
see on Jumala Tall, kes kannab ära 
maailma patu!“ (Jh 1:29.) 


TÕNU KUUSEMAA, 
Pärnu Agape kogudus 


Eesti sõprade kohtumine 


10.—11. mail toimus Atlanta lähistel Mariettas, Georgia osariigis 
USAs Eesti Sõprade iga-aastane kohtumine. Osalejaid oli 40 
ringis, esindatud olid paljud meie kauaaegsed sõpruskogudused 
nagu Asbury ÜMK Tulsast, First Broad Street ÜMK 
Kingsportis, Calvary ÜMK Nashvilles, kohalik kogudus Mt. 
Bethel ja teised. Kohal oli ka World Methodist Evangelismi di- 
rektor Kimberly Reisman, kes edastas Eesti kauaaegse sõbra dr. 
Eddie Foxi tervituse, kes tervislikel põhjustel ei saanud osaleda. 
Eestit esindasid superintendent Robert Tšerenkov, Giideoni laa- 
gri direktor pastor Artur Põld, pastor Sergei Sutškov abikaasaga, 
pastor Kristina Lepik, Kaarel Lilleoja ning teoloogilise seminari 
esindajad dr Külli Tõniste ja Taavet Taimla. 

Eesti delegatsioon andis ülevaate metodisti kirikus toimuvast 
tööst, jagades nii rõõme seminarist, laagritööst ja kiriku sotsi- 
aaltöö valdkonnast kui ka muresid seoses kogudusehoonete ja 
laagri remondiga ning koguduste kasvuga. Oli meeldiv tunda 
sõprade tuge, palveid ja kuulda julgustavaid sõnu. Kohtumisel 
pandi kokku ka korjandus Giideoni laagri poiste korpuse re- 
mondiks. Kohtumise lõpus tänasime südamest Jim ja Rachel 
Davis-t, kes mitmete aastate vältel juhtisid Eesti Sõprade organ- 
isatsiooni ja nüüd andsid teatepulga üle Carl ja Page Henry-le 


Mt. Betheli kogudusest Mariettas. S 
ROBERT TSERENKOV, 
superintendent 


Jim 8 Rachel Davis, Page 8 Carl Henry. 


4 a A 
Eesti delegatsiooni liikmed Mt Betheli koguduses koos vanempastor 
dr. Jody Rayga. 


KODUTEEL 2/2019 15 


Fotod: Robert šerenkov 


NU M UJS) 


Saatana sepitsused 


John Wesley 
jutlustekogu 


põhjal 
(jutlus 42) 


una oleme Jumala rahvas, 
peaks meil kõigil sellist 
pealkirja lugedes tekkima 


õigustatud küsimus: ,, Mis peaks 
meil, kristlastel, olema asja saatana 
sepitsustega?“ 

Ometi, elades siin maailmas, 
näeme, kui väga on hingevaenlasest 
mõjutatud elu meie ümber, veelgi 
enam — meie sees. 

»Ah, mis sa loed ja ülistad saa- 
tana tegusid!“ kuulen tihti oma 
naist ütlevat, kui olen talle ette lu- 
genud järjekordse uudise pealkirja. 
Negatiivne müüb! Samas on see elu 
meie ümber ja sedakaudu ka meie 
mõtetes. Meie ümber on väga palju 
head, aga ka kurjust. See viimane 
on saatana sepitsuste vili. John 
Wesley oma 42. jutluses keskendub 
aga ühele spetsiifilisele valdkonnale 
nendest. See valdkond on tihedalt 
seotud meie, usuinimestega, et 
meid maha kiskuda. Nimelt on 
saatan võtnud eesmärgiks kasuta- 
da Pühakirja, et selle algset mõtet 
moonutades panna Jumala sõna 
enese vastu rääkima. 

On teada mõnekümne aasta 
tagune lugu, kus tänaseks tuntud ja 
lugupeetud muusik ei saanud/jõud- 
nud käia ettenähtud fagotitundides. 
Kui saabus kevad ja üle-eestiline 
instrumentalistide konkurss, ilmus 
noor muusik välja ja esitas oma va- 
nuse kohta väga raske loo erakord- 
se sära ja vilumusega. Eksami- 
komisjon oli vaimustuses - see esi- 
tus on puhas 5, ei — 5+! Nõnda ar- 
vaksime ehk meiegi. Ometi seisis 
heale hindele vastu tema oma õpe- 
taja, kelle sõnum oli: 

»Ärge laske ennast segadusse 
viia — selle suurepärase pillimängu 
ja esitusega ta lihtsalt varjas oma 
halba pillimängu-oskust!“ 

Kuidas saab hea pillimänguga 
varjata halba pillimängu-oskust?! 
See põnev juhtumine naerutab 
paljusid muusikud, aga ka mitte- 
muusikuid veel tänapäevalgi. 

Nii ilmselged piiblitõed, millel 
rajaneb meie usk, päästmine, rõõm, 
pühadus, aga ka paljud Jumala tõo- 
tused, on saatana peamised siht- 
märgid, mille mõistmist ta meie 
puhul valikuliselt kas ,, täpsustab“ 
või avardab“. 

Tulles Jumala juurde, oleme 
vaimustunud ja tänulikud Tema 
armu eest, rõõmsad ja vaimus- 
tunud selle määratult suure kingi- 
tuse, pühaduse eest, mis meile on 
osaks saanud. Saatanale ei jää see 
märkamata ja õige pea on ta kohal: 

»Häh — pühadus või asi! Näe, 
vaata Peetrust või Paulust! Või siis 
lähemalt (järgneb loetelu pühadest 
pastoritest, aga ka tublidest vaga- 
dest meie ümber, keda teame pü- 
had olevat) — sul pole lootustki!“ 

Meie südames on Jumala sõna, 
mis kinnitab, et keda Tema pu- 
hastab, on puhas ja õige. Ometi on 
tuju rikutud. Sest NEED INIME- 
SED ON PÜHAMAD! 

Sel hetkel on saatan suutnud ta- 
bada juba mitut kärbest ühe hoo- 
biga, sest tal on õnnestunud röö- 
vida meie rõõm, mis on meie tuge- 
vus (sest: rõõm Issandast on meie 
ramm! Ne 8:10) 

Jah, see rõõm peaks ju olema 
Vaimu vili. Seda meenutab nüüd 
saatan meile usinasti: (GI 5:22 Aga 
Vaimu vili on armastus, rõõm, 
rahu, pikk meel, lahkus, headus, 
ustavus...) 

Niisiis pole tarvilikku pühadust, 
rõõmust ja varsti ka rahust rääki- 


mata. Aga ega hingevaenlane siin- 
kohal jäta. Nüüd asub ta meie kõige 
olulisema — usu juure kallale: 

»Kas sa ikka oled päästetud? 
Kuivõrd sinusugustel on mingit 
lootust päästmisele?“ Kõige selle 
taustal tõstatab ta vaikselt küsimuse 
kogu meie usu(-elu) mõttekuses. 
Milleks vaeva näha, kui isegi Püha- 
kiri (vt eelnevat) sedastab üheselt, 
kui kaugel me oleme nõutavatest 
standarditest. 

Siinkohal peab John Wesley olu- 
liseks meenutada, et kui jätta kõr- 
vale erandid, koosneb uskliku ini- 
mese elu etappidest, milledest olu- 
lisemad on: 

uuestisünd 

pühitsusprotsess 

taevas 
Kõik ei juhtu ühekorraga ja selle- 
pärast püüab saatan röövida meie 
motivatsiooni pühitsusprotsessis. 
Ta ei ütle, et me pole päästetud, 
vaid oma küsimusega , KAS SA 
IKKA TÕESTI...?“ püüab ta meid, 
tihtilugu kahjuks tulemuslikult, 
paisata lootusetuse ja kahtluste sa- 
visse, millest me ei jaksa ning, veidi 
hiljem juba pettunult, ei taha pöör- 
duda Jumala poole. 

»Pühadus, aga mitte minu 
jaoks!“ oleme sunnitud kõik eel- 
neva lühidalt kokku võtma. See on 
üksnes nendele ja nendele püha- 
dele meie koguduses ja väljaspool, 
kellele Jumal on selle kinkinud. 

Minul pole lootust! 

Selles viimases tõdemuses on 
koos lootusetus, käegalöömine, aga 
rohkem või vähem varjatud nurin 
Jumala aadressil. Me matame oma 
talendi. 

Nurina kohta ütleb John Wesley, 
et see viib meid Jumalast eemale, 
koguni nii palju eemale tagasi, et 
kaugemale isegi punktist, kust alus- 
tasime Jumala poole liikumist. 


John Wesley jutlustab väljaspool kirikut 


Kui enne Jumala juurde tule- 
mist polnud meil midagi, siis nu- 
rina järel pole sedagi... 

Paratamatult seisame siinkohal 
küsimuse ees — mis juhtus? Miks 
läks nii? 

Meenutagem siinkohal, et saa- 
tan oma sepitsustega on väga pii- 
bellik. Ta peegeldab Pühakirja, 
tehes seda siiski kõverpeegliga. 

Jumala sõna on vaimumõõk ja 
me võime vaid oletada, kuidas 
oleks kujunenud inimkonna aja- 
lugu, kui Eeva oleks paradiisiaias 
saatanaga vestlusse laskumise ase- 
mel Vaimu mõõka kasutanud. 

Me teame, et Jeesus kasutas seda 
väga tulemuslikult ja pärast kol- 
mandat korda saatan lahkus. Seega 
on väga oluline, et loeksime iga- 
päevaselt Pühakirja, ja soovitavalt 


õpiksime seda ka pähe, et see lahin- 
gus meil käepärast oleks. 

Teine oluline tala meie usuelus 
ja selle kasvamises on igahetkeline 
osadus Temaga. Mitmeid sajandeid 
tagasi elanud munk, vend Lawren- 
ce oli mees, kes sedastas, et meie 
palve ja osadus ei jää palvekamb- 
risse, vaid peab olema meiega kaa- 
sas igas tegevuses. Lawrence ka- 
sutas ka iga vaba hetke, et mõelda 
Jumalast, meie Loojast, ning nau- 
tida Tema ligiolu. 

Ma ei tea, millised on teie lem- 
mikteemad ja -mõtted, mis teid 
vaimustavad ja/või millega te oma 
vabu hetki täidate. Omast koge- 
musest võin öelda, et otsides sellis- 
tel hetkedel Jumalat, olen tundnud 
Tema ülevoolavat armastust ja ligi- 
olu, mis ületab kaugelt mu igatsuse. 


Me elame siin maailmas saatana 
sepitsuste keskel. Temale pole püha 
miski (sh Pühakiri). 

Olgu siis meil teadmisi Jumala 
sõnast, et saaksime vajalikul hetkel 
talle vastu astuda. Samuti olgu meil 
oskus ja harjumus puhata Jumala 
ligiolus. Selles ligiolus kaovad kaht- 
lused, nurin ja uskmatus. Asemele 
astuvad rõõm ja rahu. 


EIVIN TOODO, 
Paide koguduse pastor 

Wikipedia 


Kirikute Nõukogu meediatöö ümarlaud 


4. aprillil toimus Eesti Rahvus- 
ringhäälingu uudistemajas Eesti 
Kirikute Nõukogu korraldatud 
meediatöö ümarlaua kohtumine. 
Sellised kohtumised toimuvad 
kaks-kolm korda aastas ja sinna 
kogunevad eri konfessioonide esin- 
dajad koos erinevate kristlike mee- 
dia väljaannete ja -kanalite esinda- 
jatega. Kirikute Nõukogu meedia- 
töö valdkonna eesmärk on aktiiv- 
selt suhelda ühiskonnaga, tõsta 
teadlikkust Kirikute Nõukogu tööst 
ja kristlikust õpetusest ning rääkida 
kaasa olulistel teemadel ühiskon- 
nas. Oma eesmärgi saavutamiseks 
tehakse koostööd Eesti Rahvus- 
ringhäälinguga (jumalateenistuste 
tele- ja raadioülekanded, hommi- 
kupalvused, kristliku sisuga saated) 
ja kristlike meediaväljaannete 
(Eesti Kirik), TV- ja raadiokana- 
litega (Taevas TV7, Eesti Kristlik 
Televisioon, Pereraadio, Raadio 7). 

Ümarlaua kohtumisel esines 
meediaekspert Lauri Hussar ette- 
kandega ajakirjanduse olukorrast 
tänapäeval, kus ta tõdes, et paber- 
lehed on kaotamas lugejaid, raadio 
on samuti kaotamas vähesel määral 


kuulajaskonda, aga televisioonis 
kogub populaarsust saadete järel- 
vaatamine ning veebi- ja sotsiaal- 
meedia on jätkuvalt tõusvas tren- 
dis. Järjest rohkem luuakse uusi la- 
hendusi televisiooni ja veebimeedia 
ühildamiseks. Lauri Hussar leidis, 
et kristlikud meediakanalid võiksid 
olla rohkem nähtavamad ja enam 
ühiskonnas kaasa rääkida. 

Aivi Parijõgi andis ülevaate 
ETV kristliku sisuga saate ,, Tähen- 
damisi“ kohta. Need lühikesed 
saated, mis on eetris pühapäeviti 
enne ,Prillitoosi,“ on olnud väga 
edukad, keskmiselt 70 tuhande vaa- 
tajaga. Aastas on 37 saadet ja hetkel 
on käes sari ,, Kirik keset küla,“ kus 
tutvustatakse Eestimaa kirikuid. 

Meelis Süld rääkis lühidalt raa- 
dio hommikupalvuste ja jumala- 
teenistuste ülekannete ajaloost ja 
hetkeseisust. Esimene jumalatee- 
nistuse ülekanne raadios oli 16. 
jaanuaril 1927 ja hommikupalvu- 
seid hakati raadio eetri vahendusel 
pidama 14. jaanuarist 1935. Nõu- 
kogude võimu ajal tekkis pikk paus 
ja 24. detsembrist 1988 hakati taas 
jumalateenistuse raadioülekandeid 


Liisu Lass tutvustab Aktuaalse kaamera stuudiot 

tegema. Palvuseid hakati taas pi- 
dama aastast 1989 ja nad muutusid 
igapäevasteks alates 11. veebruarist 
1991. Hommikupalvused on jao- 
tatud nädalate kaupa erinevate 
konfessioonide vahel. Metodisti 
kirikul on aastas neli nädalat. 
Hommikupalvuseid Vikerraadios 
kuulab argipäeviti ligikaudu 36 
tuhat, nädalavahetustel on see num- 
ber 39 tuhande ringis. ,, Kirikuelu“ 
saadet kuulab ligi-kaudu 10 tuhat 
inimest. 

Ümarlauas arutati ka mõnin- 
gaid jooksvaid küsimusi, jagati in- 
fomatsiooni ja lõpetuseks toimus 
tutvumine ERR-i hoonete ja stuu- 
diotega. Meelis Süld tutvustas Vi- 
kerraadio ja Klassikaraadio ruume 
ja teleuudiste juht Liisu Lass tut- 
vustas Aktuaalse Kaamera stuudiot. 

Ümarlaua tööd juhatavad pro- 
jektijuht Erik Salumäe ja Kirikute 
Nõukogu konsultant piiskop Tiit 
Salumäe. Eesti Metodisti Kirikut 
esindab ümarlauas Robert Tšeren- 
kov. 


ROBERT TŠERENKOV, 
superintendent 


Robert Tšerenkov 


MEILT JA MUJALT 


i j Eesti 
pk 88 Pi ibliselts 


Läkitus Eestimaa kogudustele 
Armsad vennad ja õed! 


Maikuu esimesel pühapäeval tähistame koos Ühinenud Piibliseltside, Eesti Kirikute Nõukogu 
liikmeskirikute ja kõigi kristlastega piiblipüha. Täna ja alanud nädalal palvetatakse üle kogu maail- 
ma piiblitöö pärast. 9. mail tähistame Ühinenud Piibliseltside palvepäeva. Ülemaailmsesse piibli- 
seltside peresse kuulub ligi 150 seltsi. Piibel on tõlgitud 692 keelde, mida räägib kokku 5,6 miljardit 
inimest. Piibliseltsid levitasid möödunud aastal üle 400 miljoni Piibli või piibliosa. Esmatõlkeid tehti 
44 erinevasse keelde, mida kõneleb 77 miljonit inimest. Siiski on veel 246 miljonit inimest, kel 
puudub Pühakiri emakeeles. 

Käesoleval aastal tähistame Eestis emakeelse Piibli 280. aastapäeva. Täna saame lugeda Piiblit 
nii trükitud raamatuna, internetis kui ka audioversioonina. Kõik võimalused on olemas. Hõimurah- 
vaste Aeg on üle 10 aasta tegutsenud selle nimel, et meie sugulasrahvad võiksid Pühakirja lugeda 
oma emakeeles. 

Eesti Piibliselts on koostöös Eesti Kirikute Nõukogu liikmeskirikutega alustanud ettevalmistusi 
uue piiblitõlke väljaandmiseks. Kutsume üles kõiki Eestimaa kogudusi toetama uue piiblitõlke 
tööd. Kui näiteks iga kogudus Eestimaal annetaks 100 €, siis saaks kokku 50 000 €. See on 1/3 piib- 
litõlke iga-aastasest eelarvest. Igaüks andku vastavalt oma võimalustele. Piibel kaasaegses eesti 
keeles on väärikas eesmärk emakeelse Piibli 300. aastapäevaks aastal 2039. 


Sinu sõna on mu jalale lambiks ja valguseks mu jalgteel. Psalm 119:105 


Palvetagem. 

Püha Jumal, tuleme tänuga Su ette. Me ülistame psalmide ja kiituslauludega Su nime ja mee- 
nutame Su päästetööd. Täname Sind Pühakirja eest. Sinu Sõna toob selguse, julgustuse ja 
lootuse ning jääb alati meile juhiks - jalale lambiks ja valguseks me teerajal. Me täname Sind 
piibliseltside töö eest kogu maailmas. Sinu õnnistusel on Pühakiri täna kättesaadavam kui 
kunagi varem. Palume koos kõigi maailma kristlastega, et igaüks saaks lugeda Piiblit oma 
keeles. Toome Sinu ette palves need, kes piiblitöösse oma panuse annavad: tõlkijad, kirjasta- 
jad, levitajad, rahastuse korraldajad ja kõik teised. 

Me palume nende eest, kes oma usu tõttu on pidanud ohverdama oma elu või keda nende 
usu pärast taga kiusatakse. Toome palves Su ette need, kes töötavad maades, kus kristlane 
olla on ohtlik. Aita meid, et me ei oleks vait, vaid valmis seisma nende eest, keda taga kiusatak- 
se Sinu riigi ja õiguse pärast. 

Täida meid ülestõusmise lootusega ja tee meist Jeesuse armastuse tunnistajad. 

Seda palume Isa, Poja ja Püha Vaimu nimel. Aamen. 


4 oluuma J- aa 


Piiskop Tiit Salumäe Jaan Bärenson 
Eesti Piibliseltsi esimees Eesti Piibliseltsi peasekretär 


Tallinn, 30. aprill 2019 

MEILT JA MUJALT 


Aldersgate'i uuendusliikumise 
Püha Vaimu seminar Jõhvi 
koguduses 


26.—28. aprillini 2019 toimus EMK Jõhvi koguduses 
Aldersgate'i uuendusliikumise seminar ,,Elu vaimus“. 
Jõhvis tegutsevad ühe katuse all nii eesti- kui ka vene- 
keelne kogudus. Seetõttu toimus Eestis esmakordselt 
kakskeelne seminar ja ka meeskonnaliikmete hulgas oli 
mõlemat keelt emakeelena kõnelevaid inimesi. Jõhvis 
teenisid kaasa inimesed Võru, Viitka, Jõhvi, Aseri ja 
Narva kogudustest. Jumal julgustas seminari käigus 
osalejaid väga astuma välja Tema andide kasutamises 


Uus küttesüsteem 


EMK Tallinna koguduse uus kirikuhoone on olnud 
kasutuses juba umbes 20 aastat. Ajal, mil hoonet pro- 
jekteeriti, oli elektri hind suhteliselt madal ning sellest 
ja muudest asjaoludest lähtuvalt rajati kogu maja küte 
tollal elektrile. Teadupärast on elektri hind aastate 
jooksul aga oluliselt tõusnud. Koguduse juhatuse 
sooviks oli leida võimalus kokkuhoiuks, et olemas- 
olevaid rahalisi ressursse suunata pigem koguduse 
sisulisse töösse. Nii hakkasime 2015. aastal otsima 
odavamaid alternatiive kirikuhoone kütmiseks. Sõe- 
lale jäi lõpuks õhk-vesi soojuspumpade jõul töötav 
keskküttesüsteem. Tellisime projekti ja kalkulat- 
sioonid, kuid ehitamiseks esialgu raha ei piisanud. 
Projekt jäi mõneks ajaks ootele. 2018. aastal tekkis aga 

ja teenimises. Ühel naisterahval oli tunnistus, et ta on 
kodugrupis julgenud jagada nägemusi, mida Jumal 
on talle andnud, aga mitte avalikumalt ja koguduses. 
Seminari käigus Püha Vaim puudutas teda nii tugevalt, 
et kui palvetasime pastor Arturi ja tema abikaasa 
Valentina eest ja Jumal andis talle nägemuse, siis jagas 
ta seda ka julgelt kokkutulnutega. 

Aldersgate'i Eesti uuendusliikumine korraldab nii 
palve- kui ka Püha Vaimu teemalisi seminare. Kui sa 
soovid, et seminar võiks toimuda ka teie koguduses, siis 
tuleb ühendust võtta meeskonna juhi Thea Kantiga. 


TRIIN TARENDI, 
Jõhvi Petlemma kogudus 


uus lootus tänu heldetele toetajatele. Lõime ehitajaga 
käed ja nii algas eelmise aasta sügisel uue küttesüs- 
teemi rajamine. 2019. aasta 25. jaanuaril lülitasimegi 
sisse uue küttesüsteemi. Oleme Jumalale ja kõikidele 
toetajatele väga tänulikud. 


Koguduse juhatus 


Koguduse inimesed on väga rõõmsad, et Joel Aulis 
selle algatas ja töö sai lõpule viidud Urmas Sassiani 
juhtimise ja abiga! Ruumid on nüüd soojad, kirikus 
on tänu sellele hoopis kodusem olla. Usume, et kogu 
vaev ja ettevõtmine tasub end ära ja saavutame olulist 
kokkuhoidu küttekulude arvelt. 


Koguduse liikmete nimel 
INNA VÄLJA 


Luule Tasso 


TÄHTPÄEVAD 


2. aprill 1739 


8. aprill 1934 
14. aprill 1759 


4. juuni 1884 
9. juuni 1907 
17. juuni 1703 


18. juuni 1869 
23. juuni 1919 


24. juuni 


25. juuni 1744 


280 aastat John Wesley esimesest 
vabaõhujumalateenistusest 

Paide koguduse 85. aastapäev 

Georg Friedrich Händeli 260. sünni- 
aastapäev 

135 aastat Eesti lipu õnnistamisest 
metodistliku töö algus Eestis 

John Wesley sünniaastapäev, metodistliku 
liikumise juht Inglismaal 

150 aastat 1 Üldlaulupeost Tartus 

100 aastat Koiva jõe lahingust 

Eesti Vabadussõjas — Võidupüha 
Jaanipäev, 

traditsiooni järgi Ristija Johannese sünnipäev 
275 aastat metodisti jutlustajate esimesest 
konverentsist Londonis 


Mälestuspäev 


14. juuni 1941 


eestlaste I suurküüditamine, leinapäev 


Fotod: Wikipedia 


MEILT JA MUJALT 


BARABASE LAUL 


Ma olin süüdi 

ja surma mõistetud, 
mind ootas karistus 
surres ristipuul. 

Kui oli kadunud 

ka viimne lootuskiir, 

sain hämmastava sõnumi: 


Et keegi Naatsareti mees 

saab minu ristiaseme 

ja kuigi süütu on, ta kannab minu süü 
ja mina vaba olen nüüd! 


Kes on see Naatsareti mees, 

kes läheb surma röövli eest? 

Ta talub hoope, mida mina olin väärt 
ja nõrkeb piinades. 


Kui suur on armastus, kui suur on arm, 
mis mulle teenimatult nüüd osaks saab! 


On Jumal saatnud Jeesuse, 

kes andis elu minu eest 

ja oma verega ta maksis minu süü 
ja mina olen vaba nüüd. 


EVELIN KÕRVITS (Tallinna kogudus) 
on loonud nii teksti kui ka muusika. 
Laulu esiettekanne toimus ansambel Sela 
esituses 28. apr 2019 Tallinna koguduse 
jumalateenistusel. 


SUNNIPAEVAD 
Tallinna kogudus õnnitleb 

15. aprill — Liidia Ehandi 75 
3. mai Tiiu Kull 80 

12. juuni - Lea Antonov 70 
13. juuni - Ergo Reintam 85 
19. juuni - Peeter Uuspõld 70 


Koduteel õnnitleb 
Robert Tšerenkov 40 
Taimi Pärna 50 


20. mai 
20. juuni 

Misjonireis Nepali 


Eelmise aasta oktoobris algas EMK Tallinna koguduse 
vene osaduses misjonikursus, mis on andnud juba 
esimesi vilju. Selle aasta märtsikuus organiseeris 
Valentina Filimonova misjonireisi Nepali. Meeskon- 
nas oli kuus inimest, kellest kahele oli see juba kolmas 
misjonireis. Meie reisi eesmärk oli abistada lasteko- 
dusid. Nepalis on seitse kristlikku lastekodu — 5 kodu 
poistele ja 2 tüdrukutele. Lapsed sattuvad nendesse 
kodudesse erinevatel põhjustel: mõnedel ei ole enam 
vanemaid, aga on ka selliseid, kes sattuvad sinna põh- 
jusel, et vanemad ei suuda oma lapsi toita ega anda 
neile haridust. 

Fotod: Julia Kalašnikova 


Nepal asub India ja Hiina vahel. Ametlik religioon 
on hinduism (ligi 90% elanikkonnast). Nepal on mä- 
gine, seal asub ka maailma kõrgeim mägi Everest. Aga 
seal on ka maavärinaid, millest üks viimase aja suure- 
maid toimus 2015. Siiani on linnades lagunenud 
majad ja kivihunnikud, mida keegi ei korista. Selles 
maavärinas jäid paljud lapsed ilma vanemateta. 

Meid ootas 82 poissi ja 20 tüdrukut, kellega me 
koos mängisime, tegime võimlemist, viisime neid 
kooli (koolitöö toimub nii kohalikus kui ka inglise 
keeles), aitasime teha kodutöid, laulsime ja kiitsime 
koos Jumalat. Kuidas nad ülistasid Jumalat ja palve- 
tasid, tänades Jumalat! 

Elu on seal keeruline. Hingata tuli läbi respiraatori, 
sest oli väga palju tolmu. Kui suvel lõpul algab vihma- 
periood, on inimestel palju rõõmu. Vett tuli kasutada 
väga ökonoomselt. Riideesemetest on lastel puudu. 
Öösiti langeb temperatuur +8 kraadini, aga majades 
ei ole mingit kütet. 

Me veetsime lastega kolm nädalat ja see aeg möö- 
dus nagu üks päev. Südamed ei saa jääda seal ükskõik- 
seks. Me nägime nende laste vajadusi ja juba planee- 
rime järgmist misjonireisi 2020. aasta märtsikuusse. 
Jätkuvalt palvetame meie uute sõprade eest. Inimesed 
on seal väga avatud ja külalislahked. Uksed on kõigile 
avatud. Sellisel reisil muutub maailmapilt ja toimub 
väärtuste ümberhindamine. Kui sa otsid Jumalat, siis 
mu soovitus on veeta paar nädalat nende lastega 
Nepalis ja paljud küsimused saavad vastuse! 


JULIA KALASNIKOVA, 
Tallinna kogudus 


Soome-uagri külalised 
õppisid misjonit Tallinnas 
ja Saaremaal 


Pea kahe nädala jooksul aprillikuus õppisid Tallinnas 
ja Kuressaares 19 inimest hõimurahvaste hulgast. 
Handi, komi, neenetsi, saami ja sölkupi kristlased 
tulid, et tutvuda eesti kristlastega ja omandada tead- 
misi efektiivsemaks kristliku töö tegemiseks oma rah- 
vaste hulgas. 

Tallinnas oli nende vastuvõtjaks EMK Teoloogiline 
Seminar ning selle aja sees oli neil võimalik õppida, 
kuidas evangeeliumi sõnumit edasi anda kultuuriliselt 
vastuvõetavas vormis ning Ago Lilleoru julgustusel oli 


neil võimalik mõelda, kuidas oma ümbruskonda 
rajada uusi kogudusi. Nii seminari tudengitel kui ka 
nelipühi kiriku piiblikooli Next Step tudengitel oli 
suurepärane võimalus koos nendega õppida. 

Ülestusmispühad ja sellele järgneva aja veetsid 
külalised Saaremaal, kus õpe jätkus ning kus neil oli 
võimalus osa võtta pühade tähistamisest Kuressaares 
ja Reeküla metodisti koguduses. 

Jätkakem palvetamist Jumala töö pärast hõimu- 
rahvaste hulgas ning et Jumal avaks Eesti kristlastele 
rohkem võimalusi selles töös kaasa aidata! 


MARK NELSON, 
Tallinna kogudus 


Fotod: Mark Nelson 


Gerard Willemsen 
Rootsi Oikumeenilisest 
Kirikust õpetab nii 
soome-ugri külalisi 
Venemaalt kui ka 
EMKTS-i ja nelipühi 
kiriku Next Step 
Piiblikooli tudengeid. 


Komi ja handi naised 
ülistavad Jumalat 
enne Õppepäeva 
algust. 

Kunst teeb misjonit 


Aprilli lõpus avati Tallinna meto- 
disti kirikus üks tavalisest erinev 
näitus, mille pealkiri on ,, Kunst teeb 
misjonit“. Näituse loomisel tegid 
koostööd Eesti Evangeelse Alliansi 
kaks toimkonda - kunstide toim- 
kond ARTEST+ ja misjonitoim- 
kond ning selle koostöö tulemus on 
nüüd kõikidele huvilistele näha. 
Näituse eesmärk on toetada eesti 
misjonäre, kes teenivad väga erine- 
vates kohtades üle maaailma — nii 
meie lähiriikides — Lätis, Soomes ja 
Venemaal kui ka kaugel eksootilis- 
tes maades — näiteks Birmas, Etioo- 
pias ja mujal. Näituse avamisel tut- 
vustasid mitmed misjonärid oma 
tööd ning ka riike ja sealseid prob- 
leeme, mida nad lahendada püüa- 
vad. Selgus, et mured on riigiti väga 
erinevad. Näiteks suunduvad He- 
lena ja Joona Toivonen kolmeks aas- 
taks Birmasse ja soovivad seal toe- 
tada noori emasid. Selleks, et rase- 
dad naised valiksid oma laste 


24. KODUTEEL 2/2019 


sünnnitamise kohaks meditsiini- 
keskuse ja neile oleks tagatud iga- 
külgne abi ning toetus, valmista- 
takse emadele kingituseks pakke. 
Pakid on väga lihtsad ja nende val- 
mimisele saab ka iga eesti naine 
kaasa aidata, kui koob või heegel- 
dab pisikese mütsikese vastsündi- 
nud beebile. Selline müts ja seebi- 
tükk on kohalike naiste jaoks olu- 
line põhjus valida kodussünnita- 
mise asemel kohalik sünnitusmaja. 

Kõik misjonäride lood on liigu- 
tavad ja on imetlusväärne, et on 
inimesi, kes jätavad maha kogu oma 
turvalisuse, kodused harjumused ja 
ka sõbrad-tuttavad ning rändavad 
kaugele maale, et aidata sealseid ini- 
mesi ning levitada jumalasõna. 
Tallinna metodisti kirikus on näi- 
tusel üleval ka misjonäride ja nende 
tegevuse lühitutvustused ning iga 
huviline võib sealt välja valida mis- 
jonäri, keda tema isiklikult toetada 
sooviks. 


Näitus , Kunst teeb misjonit“ 
ongi eriline seetõttu, et kunstnikud 
üle kogu Eesti on liitunud selleks, et 
toetada misjonitööd parimaga, mis 
neil on — oma loominguga. Näitusel 
on väljas ligi 50 kunstiteost 27-lt 
kunstnikult. On toredaid maastikke, 
väikeseid lillepilte, suurejoonelist 
graafikat ning imeilusaid maale 
nii professionaalsetelt kui ka hobi- 
kunstnikelt. Näitus on suurejoone- 
line ja uhke ning iga huviline võib 
sealt leida midagi enda jaoks. Kõik 
kunstiteosed on müügiks ja nende 
müügist saadud rahadega toetatakse 
misjonäre. 

Kõikidel kiriku ja näituse külas- 
tajatel on võimalus teha omalt poolt 
väike heategu — ostes kunsti, toetada 
misjonäre. Tööde hinnad on väga 
sõbralikud — algavad juba 20 eurost 
ning sobivad kaunistama kodu või 
ilmestama kontorit. Kui endale so- 
bivat pilti ei leia, võib teha veel ühe 
heateo ja osta kingituse sõbrale või 

Üllas Tankler 


kogudusele või näiteks mõnele 
laste- või eakate kodule. Võib ka 
tulla ja lihtsalt nautida näitust ja 
pilte. Paljude kunstnike jaoks on see 
näitus esimene misjoniprojekt ning 
enamike jaoks väga eriline ja oluline 
ühisnäitus. Ka lihtsalt näitust külas- 
tades ning kunstiteoseid imetledes 
toob iga vaataja tänu Jumala loo- 


mingule, kes nii külluslikult on ja- 
ganud paljudele meist annet luua ja 
armastada kunsti. 

Näitus on avatud suve lõpuni, 
misjonäre saate aga toetada aasta- 
ringselt. Rohkem infot misjonäride 
ja nende toetamise kohta piltide 
ostu kaudu jagab Kaire Lotamõis. 
Kunstiteoste ja kunstnike kohta 


IM [e] 


Fotod: Naatan Hollman 


võite küsida infot Külli Hansenilt. 


Kontaktid on leitavad Eesti Evan- 
geelse Alliansi kodulehelt. 
Toredaid kunstielamusi! 


KÜLLI HANSEN, 
EEA kunstide toimkonna ARTEST + juht 


KODUTEEL 2/2019 25 


Piibel ja homoseksuaalsus 


MARK NELSON 


iimastel aastatel on lääne 
ühiskond muutunud aina 
avatumaks LGBT-elustii- 


lile', mis tekitab paljudes arusaa- 
matust. Need, kes ei tea ülaltoodud 
lühendi tähendust, saavad selgust 
Google'i otsingust, kuid kristlaste 
jaoks on veelgi olulisem teada, 
mida Pühakiri antud teema kohta 
ütleb. Me usume, et Piibel on Juma- 
last inspireeritud ja annab meile 
selguse tõe ja vale kohta (2Tm 3:16). 
Me usume ka seda, et Jumal armas- 
tab meid ja pakub meile parimat 
(]h 10:10). Seega on kristlastele üli- 
malt oluline, mida Jumal, nagu me 
seda Tema sõnast mõistame, arvab 
homoseksuaalsusest ja muust soo- 
lise identiteediga seonduvast. 

Me ei tohi unustada, et tegeleme 
inimeste, mitte pelgalt eetiliste või 
õpetuslike küsimustega. Kõik ini- 
mesed on loodud Jumala näo järgi 
(1Ms 1:27-28) ja neil on tohutult 
suur väärtus. Jeesus tuli päästma 
kõiki inimesi (Jh 3:16), mis tähen- 
dab seda, et mida iganes inimene 
teeb või mõtleb oma identiteedist, 
Jumala igatsus on teda päästa ja 
pühitseda, mis võimaldab inimesel 
näha Jumalat (Hb 12:14). 

Metodistidena rõhutame evan- 
gelismi ja pühitsuse tähtsust. Me 
kõik osaleme samas protsessis, mil- 
le eesmärgiks on jätta maha patt ja 
langenud loomus (Rm 7), et muu- 
tuda Jumala Poja sarnaseks (Rm 
8:29). Homoseksuaalsusest rääki- 
des ei tohi unustada, et tegemist on 
inimestega, keda Jeesus armastas 
sedavõrd, et suri nende eest ristil. 
Jumal kutsub nii meid kui neid sü- 
gavamasse osadusse endaga. Seega 
peaksime antud teemaga suhes- 
tuma armastava evangelisti ja 
hingekarjase suhtumisega. 


* Vt https://et.wikipedia.org/wiki/LGBT 

Homoseksuaalsust 

käsitlevad kirjakohad 
Homoseksuaalset eluviisi kirjel- 
datakse Piiblis vähem kui kümme 
korda. Tänapäevases tähenduses 
homoseksuaalset orientatsiooni ei 
mainita ei Vanas ega Uues Testa- 
mendis. Seega Piibel keskendub 
teole, mitte tunnetele või kaldu- 
vustele. Viimased kerkivad muidu- 
gi hiljem esiplaanile. 


Moosese seadus: 

3. Moosese raamat 18:22 ja 20:13 
Tuleb tunnistada, et tänapäeva 
Lääne ühiskonna arvamus erineb 
sellest, mida me antud kirjakoh- 
tadest loeme. Siin väidetakse sel- 
gelt, et homoseksuaalne akt on 
jäledus Jumala silmis: , Ära maga 
meesterahva juures, nagu maga- 
takse naise juures: see on jäledus!“ 
(3Ms 18:22). Selline tegu on võrd- 
väärne intsestiga (3Ms 18:6-18), 
abielurikkumisega (3Ms 18:20) ja 
seksuaalsuhtega loomaga (3Ms 
18:23). 

Arusaadavalt ei õpeta Kirik, et 
peaksime järgima kogu Moosese 
seadust. Suure osa sellest moodus- 
tavad näiteks ohvritalituste kirjel- 
dused (3Ms 1-7), toitumisreeglid, 
näiteks sealiha söömise keeld (3Ms 
11), ja mitmesugused muud korral- 
dused, mille täitmist Kirik ei eelda. 
Miks peaksime arvama, et homo- 
seksuaalsuse kohta käiv Moosese 
seadus on tänapäeval täitmiseks? 

Vastamiseks peaksime alustama 
sellest, et Kirik on alati teinud vahet 
Moosese seaduses leiduvate mo- 
raalsete ja vaimulike üldiste print- 
siipide (keeld teenida ebajumalaid, 
varastada, rikkuda abielu jne) ning 
ühiskondlike või riituslike reeglite 
vahel, mis toimisid kui Kristuse 


suunas juhatavad ,,teeviidad“. Need 
õpetasid pühaduse väärtust ja va- 
jadust Jumala järele. 

Jeesuse kui Messia ja apostlite 
õpetuse kohaselt lakkasid rituaal- 
sed reeglid olemast absoluutsed ja 
nende täitmist ei nõuta enam Kris- 
tuse järgijatelt. Kui Moosese seadus 
keelas sealiha söömise, siis Jeesus 
kuulutas igasuguse toidu puhtaks 
(Mk 7:18-19; Ap 10:9-16; Rm 14). 
Ohvritalitused ja pühade pidamine 
on vaid illustratsioonid, mis muu- 
tusid ebavajalikuks Kristusega koh- 
tumise ja tema järgimise ees (Hb 
9:6-10, 10:1-4). 

Seaduse vaimulik ja moraalne 
aspekt kehtib aga endiselt, sest see 
on seotud Jumala pühaduse reaal- 
susega. Jeesus ja apostlid kinni- 
tavad Moosese seaduse selle aspekti 
olulisust ka Uue Seaduse konteks- 
tis. Jeesus laiendab moraaliseadust. 
Kui Moosese seadus mõistab hukka 
tapmise, siis Jeesus õpetab, et ka 
ligimese vihkamine on patt (Mt 
5:21-22). Moosese seadus keelab 
abielurikkumise, kuid Jeesus väi- 
dab, et ka mõttes himustamine on 
sellega võrdväärne patt (Mt 5:27- 
28). Huvitav näide on suhtumine 
intsesti, mis oli Moosese seaduses 
surmanuhtlusega keelatud (3Ms 
20:11). Jeesus säilitas moraalisea- 
duse ja kui Paulus seisab sama näh- 
tusega silmitsi, siis heidetakse 
süüdlane kogudusest välja (1Kr 
5:1-5). Seega pole moraalsed 
nõuded Jumala silmis muutunud. 
Intsest on endiselt vale ja patt on 
endiselt patt. Muutunud on vaid 
tänases ühiskonnas kehtivad tsiviil- 
seadused ja normid. 

Kuidas näeb homoseksuaalset 
eluviisi Moosese seadus? See on sel- 
gelt moraalne küsimus, mida (koos 


teiste keelatud seksuaalsete akti- 
dega) taunivad 3Ms 18 ja 20. Krist- 


lased saavad siit teha kolm 
järeldust: 
Esiteks, moraaliseadus pole 


muutunud. Teiseks, sarnaselt abi- 
elurikkumisega (Mt 5) kanname 
vastutust oma hoiakute, sõnade ja 
tegude eest. Kolmandaks, Kirik ei 
reageeri homoseksuaalsuse patule 
samal viisil, nagu seda tehti Moo- 
sese seaduse järgi. Nüüd järgime 
Pauluse eeskuju ja arvestame reaal- 
susega, pidades endiselt tähtsaks 
Jumala pühi standardeid. 


Pauluse suhtumine homo- 
seksuaalsesse eluviisi: 

1. korintlastele 6:9-10 ja 

1. Timoteosele 1:10 

Nendes kahes kirjakohas esitab 
Paulus nimekirja käitumisest, mis 
käib terve õpetuse vastu (1Tm 1:10) 
ja neist, kes ei päri Jumala riiki (1Kr 
6:10). Eestikeelse Piibli 1997. aasta 
väljaandest loeme: ,, Ärge eksige: ei 
kõlvatud ega ebajumalateenijad, ei 
abielurikkujad ega lõbupoisid ega 
meestepilastajad... päri Jumala 
riiki!“ (1Kr 6:9-10) 


Rasvaselt esitatud sõnad viita- 
vad prostitutsioonile ja neile, kes 
kuritarvitavad seksuaalselt mehi. 
1968. aasta piiblitõlkes kasutatakse 
väljendit salajased ropud (viitab 
kaudselt ebamoraalsusele) ja poisi- 
pilastajad. See viitab laste sek- 
suaalsele ärakasutamisele, mis on 
kõigi poolt taunitud kui pedofiilia. 
Mõlemad tõlked võiksid olla sel- 
gemad. Esimene sõna, mille tõlge 
on lõbupoisid (1997) või salajased 
ropud (1968) on tavaline kreeka- 
keelne sõna, mille tähendus on 
»pPehme“. Seda kasutati slängis 
meeste kohta, kes olid naiseliku 
olekuga. Vahel kasutati seda ka 
noorte poiste kohta, keda sunniti 
prostitutsioonile (lõbupoisid, 
1997), kuid lisaks sellele kasutati 
seda teatud kontekstis ka meeste 
kohta, kes olid naiselikud ja aktiiv- 
sed homoseksuaalid. Tõlge sala- 
jased ropud kaugeneb tähendusest, 
sest tegemist polnud millegi sala- 
jasega ja see ei seostu ka otseselt 
lapsprostitutsiooniga. Tegemist oli 
sõnaga, mis viitas üldiselt homo- 
seksuaalile või mehele, kes oli oma 
olemuselt naiselik. 


Teine sõna, mis on tõlgitud kui 
meestepilastajad (1997) ja poisi- 
pilastajad (1968), on kreekakeelne 
sõna, mis tähendab sõna-sõnalt 
»mees, kes magab mehega“. Siin 
puudub tegelikult viide laste (või 
meeste) kuritarvitamisele ehk pi- 
lastamisele. Tegemist on neutraalse 
terminiga, mis tähistab aktiivse ho- 
moseksuaalse eluviisiga meest. Sa- 
ma sõna esineb ka 1. kirjas Timo- 
teosele 1:10, kus see on tõlgitud kui 
poisipilastajad (nii 1997. kui ka 
1968. aasta väljaandes). Täpsem 
tõlge oleks siin praktiseerivad 
homoseksuaalid“. Tõlkeerinevus- 
tele vaatamata on Pauluse seisu- 
koht selge. Ta jätkab Moosese sea- 
duses väljenduvat hoiakut homo- 
seksuaalsuse osas ja nimetab seda 
vastuvõetamatuks patuks. 


Miks mõistab Paulus homo- 
seksuaalse eluviisi hukka? 
(Roomlastele 1:20-27) 

Moosese seadus (3. Moosese raa- 
mat) ja Pauluse kirjad (1. korint- 
lastele ja 1. Timoteosele) kinnita- 
vad, et tegemist on käitumisega, 
mida Jumal heaks ei kiida, kuid siin 

puudub teoloogiline põhjendus. 
Kõige parema selgituse leiame Pau- 
luse kirjast roomlastele. Esimestes 
peatükkides kirjeldatakse inim- 
konna patusust ja suunatakse 
tähelepanu Jeesusele. Paulus esitab 
suure pildi, rääkides Jumala ees- 
märgist loomisloos (Rm 1:20), järg- 
nevast pattulangemisest ja meie 
praegusest olukorrast. Sellega seo- 
ses mainib Paulus naiste ja meeste 
homoseksuaalset eluviisi kui tõen- 
dit mässu kohta Jumala vastu (Rm 
1:26-27). Ta nimetab seda loomu- 
vastaseks käitumiseks (Rm 1:26- 
27), sest see polnud Jumala esialg- 
ses loomisplaanis, vaid on pattu- 
langemise tulemus. Tänapäeva 
Lääne arusaam kirjeldab homosek- 
suaalsust kui normaalset orientat- 
siooni — mida Paulus ei kinnita. 
Oluline on mõista, miks Paulus 
seda näidet kasutab. Kreeka-rooma 
maailmas, kus Paulus teenis paga- 
nate apostlina, oli homoseksuaalsus 
tavaline nähtus. Eriti esines seda 
Rooma kõrgklassi keskel (oluline 
on näha paralleele tänase Euroo- 
paga). Paulus ei kirjutanud uskma- 
tutele, vaid Rooma kristlastele. Ta 
pööras tähelepanu ühiskonnas 
toimuvale nii, nagu Jumal seda 
nägi. Tegemist oli erinevusega Ju- 
mala tahte ja ühiskondlike stan- 
dardite vahel. Kiri väljendab 
igatsust näha usklike kasvamist 
Jeesuses, välja patusest eluviisist 
(Rm 7) ja enam Jumala Poja sar- 
naseks (Rm 8:29). Pauluse eesmärk 
polnud ühiskonda hukka mõista ja 
patu tagajärgedesse jätta, vaid osu- 
tada päästmisele, mille on toonud 
Jeesus. Ta kirjutab evangelistile 
omase armastava südamega, kes ei 
taha, et patused jääks hukkamõist- 
mise alla: ,,sest kõik on pattu teinud 
ja ilma jäänud Jumala kirkusest 
ning mõistetakse õigeks tema ar- 
must päris muidu, lunastuse kaudu, 
mis on Kristuses Jeesuses“ (Rm 
3:23-24). 

Mida ütleb Piibel homoseksuaal- 
suse kohta? 

Alati, kui homoseksuaalset akti 
nimetatakse, tunnistatakse see sel- 
gelt pattulangemise tulemuseks, 
mille tagajärgedes me endiselt ela- 
me. Kuna homoseksuaalsuse prak- 
tiseerimine pole vastuvõetav, siis 
tuleb näha ka vastavas orientatsioo- 
nis pattulangemise mõju. Piibli 
seisukohast vaadatuna tuleb samal 
viisil suhtuda üha uute sooliste 
identiteetide lisandumisse. Kogu 
loodu ägab patukoorma tõttu (Rm 
8:20-22). Me pole need, kes olema 
peaksime ja vajame lunastust. See 
käib meie kõigi kohta. 


Mida Piibel ei ütle 
homoseksuaalsuse kohta? 

Piibel ei väida kusagil, et patt ho- 
moseksuaalses suhtes on hullem 
kui patt heteroseksuaalses suhtes. 
Piiblis on homoseksuaalsust vähem 
kui kümnel korral hukka mõiste- 
tud, kuid heteroseksuaalset pattu 
on hukka mõistetud sadu kordi. 
Sama kirjakoht, mis nimetab ho- 
moseksuaalsust, mõistab hukka ka 
varguse, ahnuse, joomarluse ja va- 
letamise (1Kr 6:9—10; 1Tm 1:9—10). 
Kirikuna peaksime olema ausad ja 
järjepidevad hukka mõistma nii 
tavalisi kui vähem tavalisi patte. 
Pole õige mõista hukka teisi, jät- 
mata tähelepanuta isiklikud patud 
(Mt 7:3-5)! 

Oluline on märkida, et Jeesus ei 
nimetanud kunagi homoseksuaal- 
suse pattu, kuna see polnud tollases 
juudi ühiskonnas aktuaalne. Sa- 
muti ei nimetanud ta ebajumala- 
teenistust, sest tollases juudi ühis- 
konnas keegi seda nagunii ei õigus- 
tanud. Jeesus ei rääkinud mingite 
kaugete rahvaste probleemidest, et 
kuulajad ei langeks eneseõigustuse 
küüsi. Ta rääkis otse kuulajaskon- 
nale ja nõudis neilt oma problee- 
midega tegelemist. Jeesus peaks ka 
siin olema meile eeskujuks. Ta sei- 
sis õigluse ja pühaduse eest, andis 
armu abielurikkujast naisele (Jh 8) 
ning käskis tal edaspidi patusta- 
mine lõpetada (Jh 8:11). Jeesus il- 


mutas tõelist armastust ja kaas- 
tunnet, mis kõlas ühtlasi prohvet- 
liku üleskutsena pattu tähele panna 
ja sellest hoiduda. Ta tsiteeris 3. 
Moosese raamatut: ,, Armasta oma 
ligimest nagu iseennast!“ (3Ms 
19:18), kuid ei soovinud tühistada 
korraldust: , Noomi julgesti oma 
ligimest, et sina ei peaks tema 
pärast pattu kandma!“ (3Ms 19:17) 
Kes on ligimene, keda peaksime 
noomima? Moosese seadus pidas 
silmas iisraellasi, kes moodustasid 
usukogukonna. See on oluline eri- 
nevus, Moosese seadus kehtis oma- 
de kohta, mitte väljaspool seisjatele. 
Paulus kirjutab seoses seksuaalsete 
pattudega: ,, Kas on minu asi kohut 
mõista nende üle, kes on väljas 
[kirikust]? Eks te mõista kohut 
nende üle, kes on sees? Nende üle, 
kes on väljas, mõistab kohut Ju- 
mal.“ (1Kr 5:12-13.) Kristlastena 
peame olema ustavad Jumala sõ- 
nale ja elama vastavalt oma usule. 
Me ei saa oodata, et need, kes ei 
ela osaduses Jumalaga, peaksid 
kinni Jumala standarditest. Ne- 
mad peaksid kõigepealt kohtuma 
elava Jumalaga, muu tuleb hiljem. 

Piibel õpetab, et me kõik oleme 
teel pattulangemisest pühitsuse 
poole. Piibli keskne sõnum pole 
hukkamõistmine, vaid lunastus. 
Paulus väljendab seda pärast abi- 
elurikkujate, homoseksuaalide, rii- 
sujate ja ahnete hukkamõistmist, 
kes ei päri Jumala riiki. Ta jätkab: 
»Ja sellised olid mõned teiegi seast. 
Kuid teie olete puhtaks pestud, te 
olete pühitsetud, te olete õigeks 
tehtud Issanda Jeesuse Kristuse 
nimes ja meie Jumala Vaimus.“ 
(1Kr 6:11.) 

Piibli sõnum on eelkõige sõnum 
päästmisest ja lunastusest. Keegi 
võib võidelda homoseksuaalsete 
impulssidega või heteroseksuaalset 
laadi kiusatustega või hoopis ah- 
nuse ja kadedusega, kuid Piibel jul- 
gustab võtma kõik mõtted vangi 
Kristuse sõnakuulmisse (2Kr 10:5). 
Vaid nii leiame tõelise vabaduse, 
mille annab osadus püha Jumalaga. 


Metonoorte kevadlaager 2019 “Armastus 


Seekord kogunesid noored Nuut- 
saku puhkekeskuses 25.—28. aprillil, 
et jälle võtta välja Piibel ning uuri- 
da, mida see räägib armastusest. 
See armastus on midagi, milleta me 
kristlased lihtsalt ei saa eksisteerida 
ja on väga julgustav teada, et Jumal 
armastas meid juba enne, kui me 
temast midagi teadsime või tahtsi- 
me teada. Me tahame, et noored 
mitte ainult ei saaks aru, et selline 
armastus eksisteerib, vaid et see on 
ka kogetav ja nähtav meie endi sees. 

Seesama armastus oli nähtav ka 
laagriplatsil, kus noored mängisid 
koos palli, või maastikumängus, 
kus julgustati üksteist rõõmsasti 
andma endast parim. Võib-olla 
isegi kõige rohkem meeldis mulle 
aeg, kus noored üksteisele seletasid 
piiblitundides või jutlustes räägitut. 
Nendesse laagritesse ei tule noored 
lihtsalt selleks, et sõpradega kokku 
saada ja lõbusalt aega veeta, nad 
saavad sealt tuge ja julgustavat 

keskkonda, mis on veel olulisem 
kui kõik teadmised, mis nad sealt 
võiksid omandada. 

Ma olen nüüd juba aastaid kor- 
raldanud noortelaagreid ja vaada- 
nud kõrvalt osalejate kasvu nii 
vaimulikus kui ka hingelises mõt- 
tes. See ühtsus ja toetamine üks- 
teise suhtes paneb mind tundma 
rõõmu selle üle, et noortel on üks 


koht, kus nad tunnevad, et nad on 
vastu võetud ja armastatud. Veel 
rohkem näen nendes seda üüratult 
suurt janu Jumala järgi, kus nad 
tahavad aina rohkem ja rohkem 
Temast teada ning sügavamalt 
tundma õppida. 


KARL MARTIN VENTSEL, 
Tallinna kogudus 

Lastetöö Pärnu Agape 
koguduses 


EMK Pärnu Agape koguduse avaliku lastetöö tradit- 
sioon on päris pikk — taasalustasime kohe 1988, kui olud 
seda taas võimaldasid. Oleme proovinud erinevaid 
lastetöö vorme vastavalt muutuvale ajale, et hea sõnum 
Jeesusest võiks jõuda lasteni — olgu neid siis koos käimas 
5, 20 või 200. 


Kirikute öö Pärnu Agape 
koguduses 


Esimest korda puutusime ,,Kirikute öö“ projektiga 
kokku aastaid tagasi, kui juhuslikult just selle ajal Tar- 
tusse sattusime ning mulje oli positiivne. Nüüd juba 
päris mitu aastat on ka Pärnu Agape kirik osalenud 
»Kirikute öö“ projektis koos teiste kogudustega. Asja 
mõte on siis selles, et ühel õhtul, mis sel aastal oli 
reede, 24. mai, hoitakse paljude kirikute uksed päris 
kaua lahti ja antakse inimestele võimalus uudistama 
tulla. 

Kuna sel aastal olid mitmed meie vabatahtlikud 
seotud muude kohustustega, siis otsustasime 
tegutseda vastavalt oma võimalustele — hoida kiriku 
uksed lahti, pakkuda teed ja kohvi ning olla olemas 
huviliste jaoks. Lisaks olid traditsiooniline lastenurk 
ja noorte ,filmikas“. 

Rõõmu tegi see, et tulijaid oli päris mitmeid! Pas- 
tor tutvustas neile maja, vestles ja palvetas soovijatega. 
Koguduseliikmed olid kohvikupoolel valmis pannud 
kohvi ja suupisted ning kostitasid tulijaid. Noorte 

Praegusel ajal oleme jäänud Lastekiriku juurde ning 
lisaks on kord aastas Jõululõpupidu, nelja-päevane Laste 
Suvekool ja sel kevadel ka iganädalane , Võrratu tee- 
konna“ kursus. 

Lastekirik toimub kord kuus laupäeviti kaks tundi, 
kus lapsed kuulevad eakohast sõnumit, saavad laulda, 
mängida ja meisterdada. Nii nagu jumalateenistuste 
puhul, nii ka Lastekiriku puhul on tegemist korraga nii 
evangeelse kui ka kristlikku kasvatust pakkuva üritusega. 
Sel aastal kasutasime sõnumiks ,, Lapsed Eestis“ materjali 
»Uus algus“. 

Kui Lastekiriku algul on kõigil ühine palve, laulmine 
ja sissejuhatus teemasse, siis tunni ajaks jaguneme kolme 
gruppi: koolieelikud, koolis käivad tüdrukud ja koolis 
käivad poisid. Taas saame kõik kokku viktoriiniks, video 
vaatamiseks ja lõpupalveks. Koosolemine lõpeb ühise 
söömaajaga. Lastekirikus käib 20-30 last ja ka venekeelse 
emakeelega lapsed tulevad heal meelel eestikeelsesse 
lastetundi. Lastekirik on avatud kõigile lastele ja alati 
saab liituda. 

Et lapsed end hästi tunneksid, on nendega toimeta- 
mas ca 10 täiskasvanut — õpetajad, abilised, muusikajuht, 
lauakatjad, pastor. Oleme aru saanud, et programmi 
õnnestumiseks on väga oluline piisavalt suur lastetöö 
meeskond ja oleme väga tänulikud kõigile oma lastetöö 
tegijatele! 

Praegu on Lastekirikus suvevaheaeg, aga ootame 
lapsi Pärnu Agape kirikusse Laste Suvekooli 9.-12. juulil 
kell 11-13. 


KÜLLI KUUSEMAA, 
EMK Pärnu Agape koguduse lastetöö juht 


filmikast võttis osa ca 10 noort. Huvi pakkus ka raa- 
matulett, kus vahendame vaimulikku kirjandust. 

Juba praegu on teada ka 2020. aasta ,, Kirikute öö“ 
toimumise aeg — see on reede, 5. juuni õhtu. Loo- 
dame, et selleks ajaks on veel rohkem metodisti 
kogudusi üle Eestimaa otsustanud selle toreda pro- 
jektiga ühineda. 


KÜLLI KUUSEMAA, 
EMK Pärnu Agape kogudus 


Mõtteid Tallinna 
koguduse lastetööst 


Pühapäevakooli õppeaasta on olnud mitmekülg- 
ne ja uute teadmiste rohke. Usun, et oleme kõik 
usus kasvanud. Lastetöös on olnud mitmeid tege- 
vusi ja ettevõtmisi terve aasta jooksul. 

Mai alguses käisime lahedal loodusmatkal La- 
hemaal. Matka juhtis loodusala suur asjatundja 
Martin Suuroja, tema arukal juhtimisel külas- 
tasime kevadisel päikesepaistelisel päeval Lahe- 
maal erinevaid jugasid ja joastikke, matkasime 
ja pidasime piknikku Nõmmeveskil kauni jõe 
kaldal. 

Ja muidugi saime uusi teadmisi ja kogemusi 
põnevatest muutustest looduses kevadel. 

Maikuu kolmas pühapäev oli pühapäevakoo- 
lis eriline, samas vahva ja mänguline — lõppes 
pühapäevakooli õppeaasta. Lapsed said kiidukir- 
jad (tubli osalemise eest pühapäevakoolis), olime 
osaduses, mängisime, maiustasime. Nüüd on 
pühapäevakoolis suvepuhkus. 

Lapsed on aga alati meie kogudusse oodatud! 

Ja neile mõeldes on juunikuus ees ootamas 
kaks vahvat üritust. Juuni alguses — tore perepäev 
Tallinna koguduses sisukate tegevustega, jaani- 
päeva eel perelaager Läänemaal, kus samuti plaa- 
nis erinevad põnevad tegevused. 

Lastetöö koordinaatorina soovin edasi anda 
tänusõnad peredele — teie lapsed on väga armsad! 
Ja tänusõnad pühapäevakooli õpetajatele ja laste- 
töös kaasaaitajatele/toetajatele! Ning kindlasti ka 
tänusõnad koguduse inimestele heatahtliku suh- 
tumise ja erineva toetuse, sh palvete eest laste- 
töös. 

Lapsed ei ole ainuüksi meie homne päev, vaid 
tegelikult tänane päev! 

Õnnistusi ja rõõmu soovides, Tallinna kogu- 
duse lastetöö koordinaator. 


SIRJELI TOMBAK, 
Lastetöö koordinaator Tallinna koguduses 

EMK LAAGRIS GIIDEON, AA-RANNAS 


Sõnaga teenivad: 
Robert Tšerenkov, Sergei Martjunichev, Mark ja Livia Nelson, 
Aldersgate palvemeeskond jt. 


Registreerimine ja hinnad 
Registreerimiseks palume täita 
registreefimis-Vormi aadressil 
www.metodistikirik.ee Registreerimine 
J omtoimunud! küiolete vormi täitnud 
aksnudlõsavõtumaksu Eesti Metodisti 
//ell=1=15 404 (0/055240/07 701052) 
idesjpalüme märkida nimi(ed), 
kesikonverentsile tulevad. 


1 

Jimiseks: kuni 1.07.2019, 
aaa TAPA KOT APA OKSA 


2019 saab registreerida 


ainult kokkuleppel! 


Eisamrfo: 

tes www.metodistikirik.ee, 
—Feeebook:-EMK-XIV Suvekonverents, 
56212549 (Triin) 


Täiskasvanu 60 75 
EMK pastoripere (pastor, tema abikaasa 80 85 


ja kuni 19 a. lapsed 


Ööbimine telgis 40 50 


Sponsorid- teil on võimalus rahaliselt toetada vendi ja õdesid, kellel on raskusi 
suvekonverentsi osavõtumaksu tasumisega. 


Oleme 25 aastat tegutsenud riiklikult akrediteeritud rakenduslik erakõrgkool, kus õppetöö 
toimub moodulõppena — üks kord kuus kolmapäevast laupäevani. 
Kolmeaastase programmi läbinud saavad bakalaureusetaseme diplomi. Samas võib piirduda 
ka üheaastase praktilise teoloogia algkursusega, mida läbides saab vastava tunnistuse. 
Vastuvõtu eelduseks on kuulumine mõnda kristlikku kirikusse. Sisseastumiseks esita avaldus ja 
keskharidust tõendava tunnistuse koopia. Vastavad blanketid leiad EMK Teoloogilise Seminari 
koduleheküljelt: www.emkts.ee 

Oma dokumendid saada e-posti aadressil: seminaroemkts.ee 

Avalduste vastuvõtt lõpeb 10. augustil 2019. a. 

Täiendav info seminari kodulehel: www.emkts.ee või e-posti teel: seminareemkts.ee 

naerata ikkalyaliii 


M 
Gsküsimust JA 
"superintendent 
Robert 
Tšerenkovile 


Vennastekoguduse 


TUNNISTUS 


kamine keset 
mängu 


Telli ajakiri Koduteel! 


EMK häälekandja, ajakiri KODUTEEL 
aastatellimus (4 numbrit) maksab 2019. aastaks 
15 eurot ja üksiknumber 5 eurot. 


Tellimuse saab vormistada: 

E /ähimas postkontoris; 

E kirjakandja vahendusel; 

m OMNIVA veebilehel omniva.ee, ajakirjandus -> 
telli ajakirjandust -> väljaande otsingusse - kirjuta 
"Koduteel". 


Tellimisindeks 78228 


JAANUAR > VEEBRUAR 2017 


PÄEVASÕNA 


KRISTLIK SÕNUM IGAKS PÄEVAKS. 


PÄEVASÕNA 
AASTA- 
TELLIMUS 

(6 NUMBRIT) 
MAKSAB 2019. 
AASTAKS 

10 EUROT. 


Tellimuse saab vormistada kas lähimas 
postkontoris, 

kirjakandja vahendusel, 

OMNIVA veebilehel või toimetuse kaudu 
pangaülekandega tasudes. 


Tellimisindeks 01706 


Eesti Metodisti Kiriku arveldusarve: 

SEB Pank, EE641010052004731009, 

märksõna PÄEVASÕNA. 

Tellimuse eest pangaülekandega makstes palume 
kindlasti saata oma aadress kas kirjalikult 
toimetuse aadressile: 

Päevasõna, Narva mnt 51, Tallinn 10152 

või e-posti aadressile: 
paevasonametodistikirik.ee 


